Friedrich Dürrenmatt
A CSENDESTÁRS

Kertész Imre fordítása

SZEREPLŐK:
DOC	JIM	JACK
BOSS	ANN	SAM
COP	BILL	JOE	AL

HELYSZÍN: Elhagyatott, vén raktárépület öt emelet mélységben fekvő pincéje. Betonpillérek. Betontető. Balra hűtőkamrát építettek be a dohos raktárterembe, a helyiség többi részével láthatóan nem sokat törődnek. A hűtőkamra ajtaja gombnyomásra, automatikusan s a rivaldával párhuzamosan nyílik, belsejébe azután mégis csak részben nyílik bepillantás, a ragyogóan kivilágított, fehér csempékkel borított belső térben csupán egy hosszú, piros gumicsővel fölszerelt vízcsapot látni, semmi mást. A raktárterem jobb oldalán liftakna - lehet zárt vagy rácsozott (úgyhogy látjuk benne a felvonó emelkedését vagy süllyedését): ennek eldöntését nyitva hagyjuk, amennyiben a felvonó láthatatlanul közlekedik, érkezését vagy emelkedését tanácsos függőleges sorokban elhelyezett világító korongokkal jelezni, továbbá a liftajtót nem jobbról balra, hanem fölülről lefelé zárni. Az egyik betonpillér meg a liftakna közt lakószobának berendezett, a nézőtér felé forduló oldalán nyitott fülke. E lakófülke hátteréül primitív deszkafal szolgál. A deszkafal s a liftakna közt folyosó vezet hátrafelé. A lakófülkében a nézőtérhez képest ferdén álló heverő, egy primitív farúd pedig a heverő fölé feszített ponyvának szolgál támasztékul: korántsem fölöslegesen, mert odafentről állandóan víz csöpörög valahonnan. E lakófülkében lámpa ég, melynek melegebb, vörhenyes fénye elüt az egész helyiséget megvilágító három neoncső brutális világától, ámbár a három cső közül többnyire csak az egyik működik. A heverő fölötti lámpa a ponyván keresztül áthúzott vezetéken függ, úgyhogy ez a primitív lámpás a lakófülkében egyenesen meghitten pislákol. A heverőtől jobbra kisebb láda, a liftakna falánál másik láda, melyen whiskysüvegek állnak, a betonpillér előtt szék, a betonpilléren kis mosdó, vízcsappal. Zubbonyát e föld alatti terem lakója az odakint balra álló betonpillérre akasztja, munkaöltözéke pedig, a fehér bőrkötény meg a lilásrózsaszín gumikesztyűk a hűtőkamra jobb belső falán lógnak. A háttérben, a betonpillérek közt kisebb-nagyobb ládák, a darab folyamán ezek a halmok további ládákkal gyarapodnak. Az előszínpadon is látni néhány ládát, egyet talán balra, egy másikat pedig jobbra a portáltól, egy harmadikat meg a hűtőkamra jobb oldala mellett, e mögött a láda mögött egy második szék.

IDŐ: A jelen 

ELSŐ RÉSZ
Doc lassan feláll.
DOC
Úgy szoktak csak hívni: Doc. Beszélek. Beszélek, hogy valaki hallja a hangomat. Olyan ügybe keveredtem, amely nem enged szóhoz jutnom, kétségbeejtő és hallgatag ügybe, hallgatag, mert titoktartás és elhallgatás közepette zajlik, úgyhogy a résztvevők hallgatnak, akkor is hallgatnak, ha éppen beszélgetnek. Biológus vagyok. Az életet akartam kutatni, vizsgálni szerkezetét, fürkészni titkait. Cambridge-ben tanultam, meg a Columbia egyetemen. Városunk egyetemén tanítottam. Sikerült előállítanom egy mesterséges vírust. Aztán átmentem a magániparhoz. Az ajánlat királyi volt, a lépésem tévedés. Megbíztam a hírnevemben meg a jövedelmemben. Hozzászoktam, hogy erőmön felül költekezzem. Nagy lábon éltem, ékszerekkel aggattam tele egy asszonyt, a feleségemet, kényeztettem egy fiút, a fiamat. Hittem a szabad tudomány meséjében. Azt hittem, kutathatok majd örökké, nyugalomban, kényelemben. Azt képzeltem, hogy enyémek a műszerek, az elektronmikroszkópok, a komputerek. Nem voltak az enyémek. A tiszta tudomány nagyon is költséges lett a magánipar számára. Amint a gazdasági válság beütött, nagy ívben repültem állásomból. Mint egyébként annyi más tudós még, fizikusok, matematikusok, kibernetikusok. Az egyetemi tanszékeket már elfoglalták a tanítványaim, a rákkutatás meg a biológiai hadviselés intézetei mind túlzsúfolva. Nem győztem a hiteleket, az asszony, a fiammal, az ékszerekkel meg a szeretőjével lelépett. Nevet változtattam, és lebuktam a mélybe. Belemerültem városunk üledékébe, társadalmunk értelmiségi proletáriátusába, az emberiség kihasználatlan szellemi raktárkészletébe. A tudományon kívül kellett megélhetést keresnem.
Széket kap fel, leül elöl a rivaldán, a középtől balra.
DOC
Taxisofőr lettem, ez a mesterség hozott össze Boss-szal.
Boss, kalapban, szőrmekabátban, kezében egy székkel balról belép.
DOC
Véletlen volt. Taxi kellett neki. Az enyém. Két éve. Egy vörös, téli alkonyaton.
Boss Doc mellé ül.
DOC
A Cadillacjének felhasogatták a gumijait, Rolls Royce-át golyók lyukasztották keresztül, Buickját a konkurencia figyelte.
BOSS
Valóságos katasztrófa.
DOC
Már a harmadik krematóriumhoz fuvarozom magát.
BOSS
És ha az egész várost tűvé kell tennem érte, akkor is keresek egy negyediket.
DOC
Direktor egy temetkezési intézetnél?
BOSS
(felnevet) Az év legjobb vicce.
Doc vezet.
BOSS
Tudja, miért ülök maga mellett?
DOC
Mert így szokta.
BOSS
Én hátul szoktam ülni. (Balra tekintget.) A Vízfejű Abraham.
DOC
Nem ismerek ilyen egyént.
BOSS
Ha fölismert volna, maga most egy hulla mellett ülne.
Doc vezet.
BOSS
Boss vagyok.
DOC
Boss. Főnök. Abból rengeteg van.
BOSS
Én a Boss vagyok.
Doc vezet.
BOSS
Ne hajtson ilyen gyorsan.
DOC
Még ötvennel sem megyek.
BOSS
Nem vagyok teljesen egészséges.
DOC
Nem csodálom.
BOSS
Kinyírhatnám magát.
DOC
Rálépek a gázra.
BOSS
Lassabban, hogy vinné el az ördög.
DOC
Ha egyszer ki akar nyírni.
BOSS
Csak úgy mondtam.
DOC
Ja úgy.
Doc vezet.
BOSS
Az a foglalkozásom, hogy pasikat kinyírok.
DOC
Értem.
BOSS
Ha megfizetik.
DOC
Teljesen világos.
BOSS
A szakma első embere vagyok.
DOC
És a Vízfejű Abraham?
BOSS
A konkurencia.
DOC
Hát akkor mégsem egészen az első.
BOSS
Holnap már nem látja meg a napvilágot.
DOC
Piros.
BOSS
Csak puhán fékezzen.
Doc megáll.
DOC
Ha a Vízfejű Abraham most ezen az utcasarkon állna, akkor holnap már maga nem látná meg a napvilágot.
BOSS
Foglalkozási ártalom. (Jobbra tekintget.) Jeff, a Bosszuló Farkas.
DOC
Abban a simléderes sapkában?
BOSS
Abban.
DOC
Éppen összerogy.
BOSS
Sam intézte el.
DOC
A maga embere?
BOSS
Az én emberem.
DOC
Zöld.
Doc vezet.
BOSS
Abba a mellékutcába.
DOC
Igen.
BOSS
Álljon meg.
DOC
Kérem.
Boss balra indul.
BOSS
Itt lennie kell egy krematóriumnak.
DOC
Két hónapja lebontották.
BOSS
Oda az utolsó esélyem.
DOC
Ne csüggedjen.
Boss visszaül, bevesz egy tablettát.
BOSS
Nitroglicerin. Lötyög a pumpám. (Kiköpi a szétrágott tablettát.) Gyerünk tovább.
DOC
Hová?
BOSS
A Tommey’s bárba.
Doc vezet.
BOSS
Maga nem ismeri az én problémámat.
DOC
Milyen problémája van?
BOSS
Egy higiéniai problémám.
DOC
Éspedig?
BOSS
Eleinte egyszerűen ott hagytuk a hullákat, ahol kifeküdtek.
DOC
Az ilyesmi azután bosszantja a rendőrséget.
BOSS
Környezetszennyezés.
DOC
Kiadhatnának valami temetkezési magánvállalatnak.
BOSS
Drágák. Nem tudjuk megfizetni őket. Itt balra.
Doc vezet.
DOC
Ma már nem rentábilis a gyilkosság.
BOSS
És taxizni rentábilis?
DOC
Az se.
BOSS
Pocsék idők.
Doc megáll.
DOC
A Tommey’s bár.
BOSS
Az üzleti gondok engem érzékiségre gerjesztenek.
DOC
Egy krematórium nem oldja meg a maga gondját.
BOSS
Miért nem?
DOC
Mert ha eléget egy hullát, az egész kerület füstbe borul.
BOSS
Akkor az én üzletem csődbe jutott.
DOC
Egyetlen ember húzhatja ki a csőből.
BOSS
Kicsoda?
DOC
Én.
BOSS
Akkor ne sajnálja tőlem a bölcsességét.
Doc sugdos valamit Bossnak. Nevetnek. Boss jobbra el.
DOC
Nem sajnáltam tőle, és azóta nem taxizom.
Kivilágosodik az egész színpad.
DOC
Mindössze technikára váltottam át a szerves kémia bizonyos alaptényeit, ennyi az egész. Laboratóriumom a folyónál található, egy vén raktárépület öt emelet mélységben fekvő pincéjében, és ennek a laboratóriumnak még a létezésről is csak nagyon kevesen tudnak. Kizárólag egy áruszállító liften lehet megközelíteni. Nekrodializátor lettem, nekrodialízissel foglalkozom, találmányom pedig, amit itt installáltam, egy nekrodialitikus berendezés.
Kinyitja a hűtőkamra ajtaját.
DOC
Július van, délután ötre jár. Egész nap dolgozom. Valaki fölfigyelt a tevékenységünkre. Hívatlan látogató jelentette be magát. Nem szeretem a hívatlan látogatókat.
Boss, nyári öltönyben, kilép a liftből.
BOSS
Ha pontosan érkezik, eláshatjuk magunkat.
Doc kijön a hűtőkamrából, üres ládát hoz. A lift fölfelé halad.
DOC
Nem érkezik pontosan. (Hátrarakja az üres ládát.)
BOSS
Én nem izgatom fel magamat.
DOC
Én se.
BOSS
(észreveszi, hogy tárva a hűtőkamra) Állítsa le végre.
DOC
Ki kell ürítenünk a hűtőkamrát.
BOSS
Hány van még benne?
DOC
Öt.
BOSS
Állítsa nagyobb teljesítményre.
DOC
A legnagyobbra van állítva.
Boss fel-alá rohangál.
DOC
Most mégiscsak ideges.
BOSS
Az én idegeim vasból vannak. (Docot nézi.)
DOC
Ismeri a pasit?
BOSS
Nem.
DOC
És ő magát?
BOSS
Nem.
DOC
Különös.
Zubogás.
BOSS
Végre.
DOC
Még négy. (A hűtőkamrába megy.)
BOSS
Hogy szúrta ki pont magát?
DOC
(a hűtőkamrából) Behivatott az irodájába.
BOSS
Csak azért, hogy közölje magával, hogy velem akar beszélni?
DOC
Kizárólag.
BOSS
És méghozzá itt?
DOC
Itt.
BOSS
A fene egye meg. (Cigarettát dug a szájába.) Sehogy se tetszik ez nekem. (Rágyújt.)
DOC
(egy üres ládával jön) Nekem se.
BOSS
Hivatalosan a maga fölöttese Mac.
DOC
Tudom.
BOSS
Miért nem Macet nevezte meg?
DOC
Megneveztem Macet.
BOSS
És?
DOC
Mac fölöttesével óhajtott beszélni.
BOSS
A fene egye meg. (Töpreng.) És azt mondja, hogy kifejezetten ártalmatlan.
DOC
Teljesen.
BOSS
Nem hiszek én az ártalmatlan figurákban.
DOC
Feketén lát. Zubogás.
DOC
Már csak három.
BOSS
Siessen.
Doc bemegy a hűtőkamrába.
BOSS
Semmit sem tud felróni nekem.
DOC
(a hűtőkamrából) Vízfejű Abrahamot és Jeffet, a Bosszúálló Farkast rég eltemettük.
BOSS
Semmit sem tud rám bizonyítani.
DOC
Maga gyanú fölött áll.
BOSS
És ott voltam Isigaki ostrománál. (Elnyúlik a heverőn.) Nők?
DOC
(egy üres ládával jön.) Hát, hébe-hóba.
BOSS
Itt?
DOC
Miért ne? (Hátrarakja az üres ládát.)
BOSS
Na ja. (Lehúzza a bal cipőjét. Feláll.) Mindig más?
DOC
Mindig egy.
BOSS
Férjnél van?
DOC
Nem hinném.
BOSS
Szerelmes belé?
DOC
Nem tudom.
BOSS
A sok üzleti gond. Lötyögő pumpa. Szédülések. Dagadó bokák. Egy jó tanács, Doc: el a kezekkel a nőktől. Két éve élek egy kislánnyal.
DOC
Ezt minden áldott nap elvinnyogja nekem.
BOSS
Marha drága lakást tartok neki.
DOC
Ezt is naponta megbánja.
BOSS
Még megöl a féltékenység.
DOC
Azelőtt a riválisait ölte meg a féltékenysége.
BOSS
Azt se tudom, ki lehet, akivel megcsal.
DOC
Figyeltesse.
BOSS
Ahhoz én túl büszke vagyok.
DOC
Azelőtt nem volt ilyen büszke.
BOSS
Azelőtt fiatalabb voltam.
DOC
Menjen el egy pszichiáterhez.
BOSS
Már elmentem. Defektuózus anyakötődés. Ha ez a pasi nekem most toppan be, hát tényleg elvesztem a fejem.
DOC
Nem pontos.
BOSS
Hála Istennek.
Zubogás.
BOSS
Az átkozott vénülés.
DOC
Már csak kettő.
BOSS
Gyerünk! Nyomás!
DOC
Egész egyszerűen vesztegesse meg.
BOSS
Csak ne lenne ez a rohadtul rossz előérzetem.
A lift lefelé száll.
BOSS
Jön!
DOC
Hát ez pech.
BOSS
Pontos.
DOC
Kínosan pontos. (A hűtőkamrába megy.)
BOSS
Mit csináljak, az Isten szerelmére?
A liftből kilép Cop.
DOC
(a hűtőkamrából) Az irodájában tényleg ártalmatlan benyomást keltett.
BOSS
Most nem az irodájában vagyunk.
A lift ismét fölfelé halad.
COP
Boss?
BOSS
Cop?
BOSS
Cop.
Boss felkínálja neki a széket. Cop nem ül le.
BOSS
(tűnődve) Nem találkoztunk mi már valahol?
COP
Maga találkozott énvelem.
BOSS
Mikor?
COP
Én pontosan emlékszem.
BOSS
Nem ugrik be.
COP
Majd beugrik.
Doc egy üres ládával jön.
BOSS
Őt ismeri, ugye. (Fejével Doc felé bök, aki hátramegy.) Ártatlan vagyok.
COP
Mindnyájan ártatlanok vagyunk.
Doc jön, whiskyt meg két poharat hoz, Boss leül.
BOSS
Közönséges átlagpolgár vagyok.
COP
Mindnyájan közönséges átlagpolgárok vagyunk.
BOSS
Ott voltam Isigaki ostrománál.
COP
Mindnyájan hűsök vagyunk. (Doc felé fordul.) Maga nem iszik, Doc?
DOC
Nem.
COP
Egészségére, Boss. (Iszik.)
BOSS
Egészségére, Cop. (Nem iszik.)
COP
Ocsmány. (Kiönti a pohár tartalmát.)
BOSS
(vigyorog) Doc maga kotyvasztja a whiskyjét.
COP
Felszolgálhatna valami rendesebbet is.
BOSS
Ez például eszébe sem jut.
Doc leül a heverőre, képregényújságot olvas.
COP
Később talán az eszébe jut majd. (A háttérben vizsgálódik.) Praktikus, itt a föld alatt.
BOSS
Csak üres ládák.
COP
Mit olvasgat itt, Doc?
DOC
Képregényújságot.
BOSS
Doc nem kedveli a rendőrséget.
COP
Nem hivatalosan jöttem.
BOSS
Akkor nem lenne itt.
COP
(Boss-szal szemben leül) A boltjáról van szó.
BOSS
Nekem nincs boltom. Magánember vagyok.
COP
Tárgyaltam Mackel.
BOSS
Mac a vagyonom kezelője.
COP
A milliós vagyonáé.
BOSS
Dúsgazdag ősök.
COP
Kimutathatatlan.
BOSS
Részt vettek az államalapításban.
COP
Óriási villa.
BOSS
Nem vagyok híve a hamis szerénységnek.
COP
Erős őrizet.
BOSS
Értékes gyűjtemény, németalföldi klasszikusok.
COP
Ahhoz nem kell tizenöt ember.
BOSS
Nyolc.
COP
Tizenöt.
BOSS
Maga még nálam is többet tud az én ügyeimről.
COP
Csupa válogatott gorilla.
BOSS
A legközönségesebb testőrök.
COP
Van köztük egy beépített emberem.
BOSS
(meghökken) Melyik az?
COP
Nem tartozik a tárgyhoz.
BOSS
(vizsgálódóan Docra néz) Olyan vagyok hozzájuk, mint apa a gyermekeihez, aztán mindig kiderül, hogy az egyik áruló.
COP
Gonosz idők.
BOSS
(megtörli izzadt homlokát) Micsoda hőség van idelent!
COP
(vigyorog) Nekem egy cseppet sincs melegem.
BOSS
(elgondolkodva nézi) Hozzáférkőzött az ügyeimhez?
COP
Taktikából.
BOSS
(fontolgatón) Mit tud?
COP
Mindent.
BOSS
(feláll) Hogyan jött rá?
COP
Mac elmondta, hogy maga fölvett egy vegyészt.
BOSS
(Docot fürkészve) Mac túl sokat fecseg.
COP
De talán egy zseni.
BOSS
(továbbra is Doc előtt állva) Még a tisztességes nevét sem tudom.
COP
Azt majd én kiderítem.
BOSS
(Cophoz fordulva) Föl kellett őt vennem.
COP
Ugyan már.
BOSS
A gazdasági válság áldozata.
COP
Na és?
BOSS
Taxisofőrködnie kellett.
COP
Maga nem szokott jótékonykodni.
BOSS
Ne sértegessen.
COP
Ne nevettessen.
Zubogás.
COP
Valakiből oldat lett.
BOSS
(mozdulatlanul Docra meredve) Ez mindennel tisztában van.
COP
Doc, maga egy zseni. Ki zubogott a lefolyóban?
BOSS
Egy garázstulajdonos.
COP
Mennyi?
BOSS
Mi mennyi?
COP
A garázstulajdonos.
BOSS
Ötezer.
COP
Hány hulla van még a hűtőkamrában?
BOSS
Egy.
COP
Doc.
DOC
Cop?
COP
Mutassa meg nekem a hűtőt.
Doc a hűtőkamrába vezeti Copot. Boss a heverőre ül, lehúzza jobb cipőjét.
COP
(a hűtőkamrából) A Miller lány.
BOSS
Legyen szíves, kíméljen meg a részletektől.
COP
Azt hittem, a folyóban fekszik.
BOSS
A hűtőkamrában fekszik.
COP
Megfojtották.
BOSS
Én ilyenkor sosem nézek oda.
COP
Doc, bomlassza fel a lányt. (Kilép a hűtőkamrából.) Ki bízta meg a munkával?
BOSS
A bátyja.
COP
Mennyit fizetett?
BOSS
Kilencezret.
COP
Mac szabja meg az árakat?
BOSS
Mit akar ezzel?
COP
A Miller fiú tizenötezret is fizetett volna.
BOSS
Annyit ő sosem tudna felhajtani.
COP
Aki hárommilliót örököl a húga halála után, az felhajtja.
BOSS
Maga nagyzási hóbortban szenved.
COP
Én realista vagyok. A tárgyra. (Ismét leül.)
BOSS
Körülzárták a raktárépületet?
COP
Megmondtam, hogy nem hivatalosan jöttem.
BOSS
Maga rendőr.
COP
Épp ezért kell megbíznia bennem.
BOSS
Épp ezért nem bízom magában.
Doc jön a hűtőkamrából, üres ládát hoz, a ládát hátraviszi, leül Boss székére.
COP
Először bordélyokat és játékbarlangokat üzemeltetett, azután a kezébe kaparintotta a kábítószerpiacot.
BOSS
Én már fiatalon kiokosodtam abból, hogy egyszer megütöttem a bokámat.
COP
Végül pedig ezelőtt négy évvel megalapította a Vállalatot.
BOSS
A világ legszolidabb cége.
COP
Mindazonáltal tömegszám húzták ki a folyóból a hullákat.
BOSS
A gusztustalan részletezésével elundorít a szivaromtól. (A földre dobja és eltapossa a szivarját.)
COP
Érzékeny ember.
BOSS
Vigyáznom kell a pumpámra.
COP
Városunk a gyilkossági statisztikák élére került. Aztán felfogadta Docot. Két éve. És mára helyreállt városunk jó híre. A gyilkossági statisztikán az utolsó helyen szerepelünk. Mert Doc feltalálta a hullák folyékony oldattá változtatásának módszerét, és ezzel lehetővé vált a tökéletes gyilkolás.
BOSS
(bizalmatlan pillantást vet Copra) Mit akar?
COP
Ötven százalékot.
BOSS
(magánkívül) Magának elment az esze. (Fel-alá rohangál.)
COP
A legkevésbé sem.
BOSS
A Vállalat az életművem.
COP
Várostörténetünk során maga szervezte meg a legnagyobb bűnbandát.
BOSS
Várostörténetünk során maga szervezi meg a legnagyobb korrupciót.
COP
Kéz kezet mocskol.
BOSS
(kétségbeesetten) Tönkre akar tenni.
COP
Ha tönkre akarnám tenni, akkor likvidálnám.
BOSS
Óriási rezsiket fizetek.
COP
A banda mindössze tíz százalékába kerül.
BOSS
Maga vért akar csapolni belőlem.
COP
Hitványul fizet.
BOSS
Hitvány munkáért hitványul.
COP
Üzletileg maga egy kontár.
BOSS
(kimerülten megáll) Tizenöt százalék meg Macnek.
COP
Aki üzletileg még magánál is nagyobb kontár. Olyan virágzásnak indulhatna a vállalata, amilyet még nem látott. (Dochoz fordul.) Maga mennyit kap, Doc?
DOC
Havi ötszázat.
COP
Kevés.
BOSS
Taxisofőrként kevesebbet keresett.
COP
Az a szándékom, hogy Docot a részvényesünkké tegyük.
BOSS
Részesítsük őt egy ezrelékben.
COP
Én kapok ötvenet, maga megtart harmincat, húsz százalék pedig Docé.
Docból kitör a nevetés, ránéz Bossra, újra kitör belőle a nevetés, a heverőre veti magát.
BOSS
A józan emberi értelmére apellálok.
COP
Én értékelem a szellemi munkát.
BOSS
Na de húsz százalékra?
COP
Doc nélkül nincs felvirágzás.
Doc whiskyt hoz.
BOSS
Maga kommunista.
COP
A nagyfőnökök ideje lejárt, Boss.
BOSS
Ha a maradék harminc százalékomból még a bandát és Macet is kifizetem, akkor benne ülök a legnagyobb slamasztikában.
Doc tölt Copnak.
COP
Még mindig jobb, mint ha a villamosszékben ülne.
Doc nevet.
BOSS
Nem rokonszenvesek a viccei. A modern eszméivel pedig romba dönti az életművemet.
COP
Macet hajlandó vagyok átvállalni.
BOSS
Egy szelet vajas kenyérrel engem nem lehet kielégíteni.
COP
(iszik) Látja, Doc, van magának rendesebb whiskyje is.
A lift lefelé száll.
BOSS
A lift.
COP
Az. A lift.
BOSS
Én senkit sem várok.
COP
Meglepetés.
BOSS
Tehát mégiscsak a rendőrség.
A felvonó ajtaja kinyílik, Jim, nyári öltönyben, kétkerekű targoncán begördít egy nagy ládát.
BOSS
Nézd csak, Jim.
COP
A legjobb emberem.
BOSS
Azt hittem, Jim az én legjobb emberem.
COP
Jim most már a mi legjobb emberünk.
JIM
A láda, Cop.
COP
A hűtőkamrába, Jim.
JIM
Értem, Cop. (A hűtőkamrába gördíti a ládát.)
BOSS
Ki van a ládában?
COP
Mac.
BOSS
De hiszen azt mondta, hogy tárgyal vele.
COP
Ez lett az eredmény.
BOSS
(felháborodottan) Mac a legjobb barátom volt.
COP
Képtelen volt fölmérni a klienseink fizetőképességét.
BOSS
És ki teszi ezt ezentúl?
COP
Doc.
BOSS
Egy taxisofőr.
COP
Hármunk közül ő az entellektüel.
BOSS
Mac is entellektüel volt.
COP
Egy mihaszna entellektüel.
BOSS
Megvoltak az emberei.
COP
Nekem is megvoltak az embereim.
BOSS
Nem olyan könnyű megteremteni a kapcsolatot a kuncsafttal.
COP
Mac túl könnyen teremtette meg.
Jim jön a hűtőkamrából az üres ládával.
COP
Jim, várj, én is megyek.
Jim belép a liftbe.
COP
Doc, elsőrangú volt a whisky. (Kiissza a maradékot.) A következő tizenöt páciens listája. (A listát a heverőre fekteti, belép a liftbe.) Mostantól a Vállalat exkluzívabb lesz és drágább.
A lift fölfelé száll.
BOSS
Pont ez a hatalmi harc hiányzott még nekem. (Nyögdécsel.) Adja ide a cipőimet.
Doc felveszi a listát, a heverőre veti magát, tanulmányozza a papírt. Boss maga keresi meg a cipőit, felhúzza őket, lehívja a liftet.
BOSS
Nemhiába volt az a rohadtul rossz előérzetem.
DOC
Részvényes lettem a vállalatában.
BOSS
De az a kopó is az lett.
DOC
(vigyorog) Tisztességes emberek markába került.
BOSS
És ezért voltam ott Isigaki ostrománál.
DOC
Új idők szele fúj.
BOSS
Pokoli itt a hőség.
Zubogás.
DOC
Gondoljon a pumpájára.
BOSS
(bólint, tűnődve nézi Docot, belép a liftbe) Bárcsak tudnám, hol találkoztam én már ezzel a hapsival.
Sötét. A hűtőkamrából belép Ann, egyedül ő kap megvilágítást. Elegáns estélyi ruhát visel, bundáját a földön húzza maga után.
ANN
Nevem Ann, és Boss szeretője vagyok. Régebben fotómodell voltam, nem valami híres. Legnagyobb sikeremet egy kerti hinta hirdetésén arattam. A Harper’s Bazaarban jelent meg. Kék fürdőruhában hintázom a zöld angol gyep fölött. Akkoriban Bossnak más szeretője volt, a barátnőm, Kitty. Gyönyörű lakást tartott fenn a város egyik legragyogóbb pontján. Egyszer meghívott, azt mondta, Boss nem lesz ott. Amikor aztán megérkeztem, Boss volt ott, Kitty meg sehol. Mindjárt olyan rossz érzés fogott el, amikor Boss megmondta, mit akar; az ember ne adja össze magát olyan alakokkal, mint Boss, de hát azóta vele élek. Tejbe-vajba füröszt. Méregdrága sportkocsit tartok. Elhalmoz ékszerekkel, vett nekem egy bundát, a múltkor pedig megajándékozott egy kisméretű Rembrandttal, csak senkinek sem szabad megmutatnom. Átvettem Kitty lakását. El tudom képzelni, mi történhetett vele. Boss kezében hatalom van. Mindenki fél tőle; de fogalmam sincs, hogy mivel foglalkozik. Jobb is, hogy nem tudom. Gondolom, családja is lehet. Említette egyszer, hogy nagy villában lakik, a város még ragyogóbb pontján. Néha átrepül a Nyugati Partra. Amikor egyszer megint a Nyugati Partra repült, lementem a Tommey’s bárba.
Kijön a rivaldához.
ANN
Boss tulajdonképpen megtiltotta, hogy a Tommey’s bárba járjak, azt akarta, hogy kizárólag drága éttermekben mutatkozzam, de hát azért én néha mégis benéztem a Tommey’s-ba, mert nem akartam teljesen feladni az önállóságomat, meg izgatott a veszély tudata is, és így esett, hogy találkoztam Dockal. Épp ez a bunda volt rajtam akkor. (Felveszi a bundát.) Doc azt mondta, hogy a folyóparton lakik, én mégis nagyon féltem, amikor beléptünk a raktárépületbe, és szálltunk lefelé a liften, és nagyon félve néztem körül, amikor először léptem ebbe a terembe.
A terem kivilágosodik. Doc a heverőn fekszik.
DOC
Mi baj?
ANN
Ilyen mélyen a föld alatt.
DOC
Öt emelettel.
ANN
Te itt laksz?
DOC
Itt.
ANN
Éjjel-nappal?
DOC
Szakadatlanul.
ANN
De hát ez nem egy lakás!
DOC
Nekem az.
ANN
Barátságtalan.
DOC
Nem igénylem a barátságos környezetet. (Képregényújságot olvas.)
ANN
Valahol csöpög a víz.
DOC
Félsz?
ANN
Egy kicsit.
DOC
Te szólítottál le.
ANN
A Tommey’s bárban.
DOC
És a saját akaratodból jöttél el velem.
ANN
Tudom.
DOC
Azt mondtad, mindegy, bárhová eljössz.
ANN
Jó, itt vagyok.
DOC
Mert le akarsz feküdni velem.
ANN
Igen, én ajánlkoztam.
DOC
Tessék, itt a heverő.
ANN
Látom.
DOC
Vetkőzz le.
ANN
Majd.
DOC
Whisky?
ANN
Jöhet.
Doc whiskyt tölt neki.
DOC
Ha föl akarsz menni, tessék.
ANN
Maradok. Te tudós vagy?
DOC
Olyasmi.
ANN
És ez itt a laboratóriumod?
DOC
Olyasmi. (Felnevet.)
ANN
Valamit megint nem jól mondtam.
DOC
Nem számít.
ANN
Püff! (Megnyomja a hűtőkamra gombját, kinyílik az ajtó.)
DOC
Ipari gyémántot állítok elő.
ANN
Ezért kell ilyen mélyen a föld alá bújnod? (Belép a hűtőkamrába.)
DOC
Radioaktív sugárzás.
ANN
Veszélyes? (Rémülten kilép a hűtőkamrából.)
DOC
Kizárólag, ha működésben van.
Ann megnyomja a gombot, az ajtó ismét bezárul.
DOC
Az én találmányom.
ANN
Rögtön tudtam, hogy entellektüel vagy.
DOC
Az voltam.
ANN
És itt lent mi van?
DOC
A lefolyórendszer.
ANN
Levetkőzzem?
DOC
Majd.
ANN
Félsz?
DOC
Nem.
ANN
Szabad itt rágyújtani?
DOC
Neked ezt nem kell kérdezned.
ANN
De esetleg minden a levegőbe repül.
DOC
Esetleg.
ANN
Akkor inkább nem gyújtok rá. (Nevet, Docra pillant.) Még sosem láttalak a Tommey’s bárban.
DOC
Mert most voltam először. Ann Te tényleg állandóan idelent élsz?
DOC
Több mint egy éve most először jártam odafönt. Még egy whiskyt?
ANN
Még egy whiskyt. (Nyújtja a poharát.)
DOC
Jéggel?
ANN
Hát ha van jég idelent.
DOC
Jég, az mindig van idelent. (Ann poharával a hűtőkamrába megy, onnan beszél.) Nem akármilyen járgányt hajtasz.
ANN
Ajándék.
DOC
A bundád sem olcsó.
ANN
Az is ajándék.
DOC
Miért pont engem szólítottál le?
ANN
Véletlenségből.
DOC
Lefeküdnél mással is?
ANN
Le.
DOC
(jön a whiskyvel) Luxuskurva vagy, vagy csak úgy, kalandból?
ANN
Nem számít.
DOC
Még most is le akarsz feküdni velem?
ANN
Változatlanul.
DOC
Nem fizetek.
ANN
Nem számít.
DOC
Különös lány. (Leül a heverőre.) De rég nem volt már dolgom nővel.
ANN
Nagy művészet, ebben a pincelyukban.
DOC
Laktam már jobb helyen is.
ANN
Leégtél?
DOC
Annak rendje-módja szerint.
ANN
A gazdasági válság miatt rengetegen az utcára kerültek.
DOC
Mindnyájan láttunk már jobb napokat. (Iszik.)
ANN
Ann a nevem.
DOC
Engem meg úgy szoktak csak hívni: Doc. (Iszik. Tűnődve nézi a lányt.) Miért akarsz te lefeküdni velem?
ANN
Mi közöd hozzá? (Iszik.)
DOC
Akkor vetkőzz le.
Ann Doc kezébe nyomja a poharát.
ANN
Levetkőzöm.
Csak Ann kap megvilágítást. Doc a háttér bal oldalán eltűnik. Ann kijön a rivaldához.
ANN
Erre levetkőztem. (Leveti a bundáját.) Lehet, hogy a szégyen vitt rá, amiért Bossnak nem tudtam ellenállni, lehet, hogy bosszút akartam állni rajta. Csodálatos volt. Csak pár órát töltöttem Dockal akkor, azon a hideg, februári éjszakán, és többé látni sem akartam őt, de amikor Boss megint átrepült a Nyugati Partra, újra meglátogattam, és most már eljövök hozzá akkor is, amikor Boss nem repül át a Nyugati Partra.
Ledől a heverőre, később bekapcsolja a rejtett lemezjátszót. Vivaldi, Nyár, allegro non molto.
ANN
Most már július van. Most már barátságosnak érzem ezt a föld alatti, kopár termet, ezt a kis fülkét, fölötte ezzel a ponyvával, amire folyton csöpörög a víz, meg ezzel a kis eldugott lemezjátszóval, amit Doctól kaptam ajándékba. Boldog vagyok Dockal. Bízom benne, mint még egyetlen férfiban sem. Ennek ellenére Bossról még sohasem beszéltem neki. Ne tudja, hogy ismerem Bosst, ne kerüljön vele kapcsolatba. Sejtelme se legyen Boss létezéséről. De hát most mégiscsak beszélnem kell vele Bossról, ha óvatosan is, és anélkül, hogy kiejteném a nevét.
Az egész terem kivilágosodik. Doc jön a hűtőkamrából, üres ládát hoz, meghökken.
DOC
Te még itt vagy?
ANN
Megint itt vagyok.
DOC
Az előbb már fölmentél.
ANN
De visszajöttem.
DOC
Már reggel van.
ANN
És?
Doc hátraviszi a ládát.
ANN
Mindig dideregsz, ha abból a kamrából jössz.
DOC
Hideg van ott.
ANN
(leállítja a lemezjátszót) Dec.
DOC
Ann?
ANN
Beléd szerettem.
Doc hallgat.
ANN
Egyik pillanatról a másikra.
DOC
Olyan valakibe, mint én vagyok, nem szeret bele az ember.
ANN
Más vagy, mint a többiek.
DOC
Olyan lettem, mint a többiek.
ANN
Szerettem volna tisztességes maradni.
DOC
Mindnyájan szerettünk volna.
ANN
Te tisztességes vagy.
DOC
Ugyan. Ha mertem volna a műszereim, elektronmikroszkóp, meg komputer nélkül gondolkodni, akkor talán tisztességes tudós maradtam volna, ennyi az egész.
ANN
Ipari gyémántot csinálni nem tisztességtelen.
DOC
Ma minden tisztességtelen. Ann Nem tudsz rólam semmit.
DOC
Nem kell tudnunk egymásról semmit.
ANN
Kitartott vagyok.
DOC
És?
ANN
Amióta téged ismerlek, nem tudok azzal a férfival élni, aki kitart.
DOC
Valami nagyfőnök?
ANN
Bizonyos körökben.
DOC
Hogy hívják?
ANN
Nem akarlak belerángatni.
DOC
Már úgyis benne vagyok.
ANN
Még nem.
DOC
Mindnyájan bele vagyunk rángatva.
ANN
Megajándékozott egy Rembrandttal.
DOC
Királyi ajándék.
ANN
Idős hölgy, gyertyafényben.
DOC
Aligha valódi.
ANN
Lehet.
DOC
Vagy ha valódi, akkor lopott.
ANN
Akkor valódi.
DOC
Félsz?
ANN
Csak amióta szeretlek.
Zubogás.
DOC
Az iparigyémánt-gyártás állandó felügyeletet követel. (Bemegy a hűtőkamrába.) És bizalmatlan lett irántad?
ANN
Nem tudom.
DOC
Veszélyben forogsz?
ANN
Csak ha bizalmatlan lett irántam.
DOC
Nem lett volna szabad belém szeretned.
ANN
De ha egyszer beléd szerettem.
Doc kijön a hűtőkamrából, üres ládát hoz.
DOC
Ann.
ANN
Doc?
DOC
Én is beléd szerettem.
Csend.
DOC
Én is egyik pillanatról a másikra.
Ann Dochoz lép. Vadul átölelik egymást. A földön hengergőznek.
ANN
Mit csináljak?
DOC
Ne élj vele.
ANN
Vele kell élnem.
Csókolóznak.
ANN
Bárhol megtalál.
DOC
Én biztonságba helyezlek.
ANN
Hol?
DOC
Az üzlettársam barátnőjénél.
ANN
Ki az üzlettársad?
DOC
Lényegtelen.
ANN
Szintén valami nagyfőnök?
DOC
Az.
ANN
A jövő héten átrepül a Nyugati Partra.
DOC
Félek, késő lesz.
ANN
De hamarább meglépni veszélyes lenne.
DOC
Még ma meg kell lépned.
ANN
Ma feljön hozzám.
DOC
Akkor holnap.
ANN
Nem tudom, lehet-e.
DOC
Muszáj.
ANN
Holnap este?
DOC
Itt lent.
ANN
Tíz után.
DOC
Tíz után. (Feláll.) Semmit se hozz magaddal. Úgy gyere el, mintha felszívódtál volna a semmiben.
Ann feláll, leül a heverőre, rágyújt, a pakli cigarettát a földön hagyja.
ANN
Az utolsó. (Cigarettázik.) És te?
DOC
Nekem még idelent kell maradnom.
ANN
A te nagyfőnököd miatt?
DOC
Nagy üzletbe szállok most be. (Leül az üres ládára.)
ANN
Az ipari gyémántjaiddal?
DOC
Azzal.
ANN
Valami szennyes üzletbe?
DOC
Csak szennyes üzletek vannak.
Ann cigarettázik.
DOC
Egy éven belül gazdag leszek.
ANN
Egy éve néha egy örökkévalóság.
DOC
Nem feltétlenül.
ANN
Hát, ha úgy lesz, ahogy mondod.
DOC
És akkor itt hagyjuk ezt a várost.
ANN
Ha szerencsénk lesz.
DOC
Lesz, én megcsinálom.
Ann cigarettázik.
DOC
Meg én, mert új esélyem nyílt.
ANN
Az ipari gyémántjaiddal.
DOC
Nem. Veled.
Ann elnyomja cigarettáját, feláll, fölveszi bundáját.
ANN
Mennem kell.
Doc hátraviszi az üres ládát.
DOC
Dolgoznom kell.
ANN
Még egyszer vissza kell mennem a nagyfőnökömhöz.
DOC
Utoljára.
Ann belép a liftbe, amely kivilágosodik. Ann sziluettként látható benne.
ANN
Doc, elmegyünk mi még egyszer életünkben a Tommey’s bárba?
A liftajtó bezárul. A lift fölfelé száll. Sötét. A hűtőkamrából Bill vánszorog ki, meztelenül, félig plasztikanyagba bugyolálva. Egyedül Bill kap fényt.
BILL
Nevem Bill. Huszonnégy éves vagyok. Először biológiát tanultam, aztán átmentem szociológiára. A természet tanulmányozása csak akkor viszi előbbre az embert, ha megtanul együtt élni a saját fajtájával. Tisztességtelen dolog atomokon, molekulákon, spirálfelhőkön vagy szénvegyületeken törni a fejünket, amíg korrupt államok, még korruptabb társadalmak vagy elmebeteg dogmatizmusok pusztítják a világot. Tudós vagyok, nem moralista, a felismeréseimhez vezető személyes élményeim elhanyagolhatók. Így vagy úgy, de mindenképp anarchistává lettem volna, mert az emberiség csak parányi léptekkel halad előre. Minthogy az egyént újra meg újra rabszolgaságba dönti a társadalmi rendje, hát újra meg újra szét kell zúznia ezt a rendet. A forradalmárok, rettentő áldozatok árán, csak újra létrehozzák a világ újra-megváltoztatásának szükségszerűségét. Semmi értelme mindig új ideológiákat kieszelni, mindig új utópiákat megvalósítani. Elég volt a fecsegésből. Csak a még nagyobb nyomorúság téríti észhez az embert, de hát őrült világban csak őrült módszerek léteznek. Harcolnunk minden politikai rendszer, minden társadalmi rend ellen, mert fabatkát sem érnek. Az általános korrupciót nem leküzdeni kell, hanem előmozdítani és fokozni. Egy jól elhelyezett bomba nem utópia, hanem valóság, egy kellő pillanatban tévesre állított váltó nem ideologikus cselekedet, hanem értelmes beavatkozás a történelem menetébe. Semmit sem tenni káros. Együttműködni bűnös. Terveket kovácsolni időpocsékolás. Egyedül az ámokfutás segít. Tettekre váltani ezt a felismerést: ez az én célom. Csak épp elérhetetlennek látszik. Tudományos műveltségem mellett a világon semmi gyakorlatom az erőszak terén, annyira hiányzik belőlem minden praktikum, hogy még egy szöget is alig tudok beverni a falba; de nekem dolgozik a társadalmi helyzet meg a véletlen, és lassan elérni látom az elérhetetlent. Csak kinyújtom érte a kezemet, ez minden.
Bill visszavánszorog a hűtőkamrába. A hűtőkamrából kijövet átlépi őt Jack, nagyon idős úr, ünnepélyes, fekete öltönyt, kalapot, keret nélküli szemüveget visel, két diplomatabőröndöt hoz. Miközben Bill eltűnik, vízzubogás.
JACK
Jack vagyok. Ha Bill megjelenése irreális volt, az enyém még irreálisabb. Mert aki most itt zubog a lefolyóban: én vagyok, én, aki egyébként csak gyöngéd szerelmes regényeket, meg Erzsébet korabeli szonetteket szeretek olvasgatni. Pokoli helyre kerültem, egy fürdőkád, egy polc, azon savakkal megtöltött üvegcsék, akár valami gyógyszertárban, a fal mentén leírhatatlan folyadékkal telt hordók, egy vörös gumicső, amelyet Önök is láthatnak, a hozzá tartozó vízcsap, mindenütt fehér csempék, förtelem. Egyébiránt ebben a két diplomatatáskában hoztak be ide. (A két bőröndöt behajítja a hűtőkamrába. Az ajtó bezárul, ismét zubogás, világosság.) A lefolyórendszeren most éppen Bill unokaöcsém zúdul le. Voltaképp kedveltem őt, művelt, álmodozó, gyöngéd lelkű fiú volt. Az imént kifejtett eszméivel nemcsak Önöket, de engem is bámulatba ejtett, a mai ifjúság aztán igazán nem ismeri a mértéket. Megjegyzendő, már az anyja is a legelképesztőbb nimfomán volt, akivel valaha is találkoztam, átkozottul csábos egy nőszemély, fekete haj, hosszú lábak, csupa ruganyosság. Óriási. A bátyámat egyenesen megvadította. Az se érdekelte, hogy a teljes Vegyi Művekkel plusz az egész igazgatótanáccsal is megcsalja, ha jól saccolom, és még inkább keveset mondtam. Örült, hogy az a nő egy kicsit felrázza a vén csontjait, és amikor felvilágosítottam, csak vigyorgott. “Nick - vágtam arcága az igazságot -, az a nő mindenkivel lefekszik, még engem is elcsábított, a dolgozószobámban, Hermann Hesse összes művei alatt, miközben a hallban folyt az irodalmi est. Már nem is emlékszem, ki olvasott fel, E.F. Shutterton, K.L. Shutterton vagy Shutterton Shutterton, esetleg valamelyik most divatos fiatal szerző. Csak valami mormolás hatolt el hozzám, miközben az a nő meglovagolt. Hébe-hóba egy bravózás. Meztelenül, öregfiú, tök meztelenül, elképzelni sem tudom, mi történik, ha a dolgozószobámba véletlenül benyit az egyik költő. Nick, te a romlásodba rohansz.” De hiába beszéltem. A nőt feleségül vette, Billt adoptálta, és repült, repült, egyenesen a romlásába. Szó szerint. Megesküdnék rá, hogy mialatt Nick megint elszunyókált a vércukrával, az a pompás kanca épp a pilótával üzekedett, amikor a géppel nekivágódtak egy dél- norvégiai sziklafalnak, hogy csak úgy dörgött az egész hegy. Basta, végrendeletileg a Vegyi Műveket Bill örökölte, énrám egy igazgatótanácsi hely maradt, no meg a kultúra - a kultúra, az midig énrám marad. Így tol ki az emberrel a végzet. (Fehér szegfűt tűz a gomblyukába.) Atyám fölvásárolta a legjelentősebb szépirodalmi kiadókat, és azután rám hagyományozta őket. Míg a bátyám milliókat zsebelt be, engem kizsigerelt a modern irodalom, még az életem is úgy ér véget, mint egy abszurd színmű. Legalább felfognám és megérteném, hogy miért kell nekem felbomlanom ebben a két diplomatabőröndben. Holott, és ez itt a fura, a Bill-lel kapcsolatos ajánlatomat látszólat elfogadták. No de térjünk vissza a realitásba. Önök bizonyára nem minden meghatottság nélkül emlékeznek vissza Ann búcsújára Doctól, hiszen sejtik már, hogy ez a búcsú örökre szólt.
Fény. Doc a heverőn fekszik, feláll a hűtőkamrába megy. Ismét egyedül Jackre esik fény.
JACK
Másnap reggel, nyolc óra előtt, Doc a hűtőkamrába indul, megkezdi a napi munkát.
A lift lefelé száll.
JACK
A hűtőkamrát minden reggel ki kell takarítani, ez ugyebár érthető, így aztán Doc nem veszi észre Bill érkezését.
A liftből kilép Bill, kíváncsian körülnéz, Jacket nem veszi észre, hátramegy. A lift fölfelé indul.
JACK
Igen, ő az, Önök talán nehezebben ismerik fel a fiatalembert. Csak pár perccel előttem lépett be a raktárépületbe, még gondoltam is, hogy az a járdaszélen parkírozó Ferrari pont olyan, mint az ő Ferrarija; merthogy az volt. Ilyen lassú néha a felfogásom. Eszerint Bill kihallgatta, hogy milyen ajánlattal érkeztem én, és biztosan túllicitált - de akkor vele miért végeztek? És ha már vele végeztek, velem miért? Még mindig nem értek semmit, de már nem is firtatom. Elvégre logikai méltóság is létezik a világon. Képzeljék csak el, hogy a tévém előtt ülök, figyelem a szerzőim pódiumbeszélgetését, örvendek magamban, hogy végre-valahára földereng bennük a felismerés, hogy újra verset kell írni, verset, kérem, egyszerűen csak verset, hogy megint mesélni kell, kérem, egyszerűen csak mesélni, az egész elkötelezett és szociális szósszal leöntött literatúra, amit az utóbbi időkben előállítottak, eladhatatlan volt, teljes sorozatokat kellett bezúzni vagy leszállított áron kidobni, lektorok tömegeit, sőt néhány menedzsert is elbocsátani, boldogan föllélegzem, hogy végre, végre, megint fölbuzog a tiszta költészet forrása, azt isteni mesélőkedv, hát egyszerre csak valami mozgolódást érzek a hátam mögött, még mindig boldog lelkesültséggel meg akarok fordulni - és hirtelen Önökkel találom magam szemtől szemben. Elnézést, amiért a gondolataim folyton a jövőbe lendülnek, de Önökkel is ugyanígy esne ez, Hölgyeim és Uraim, ha halottak lennének, és állandóan a múltban - hogy pontosabb legyek, a régmúltban - találnák magukat.
Fény. Doc jön ki a hűtőkamrából, a heverőre fekszik, képregényújságot olvas, Jacket nem veszi észre. Fény csak Jackre.
JACK
Maradjunk csak ebben a régmúltban. Doc visszajön, nem is sejti, hogy háttérből Bill figyeli.
A lift lefelé száll.
JACK
A lift lefelé száll. Velem száll lefelé. Tény és való, fogalmam sincs róla, mi történik velem, még utólag, ebben a leírhatatlan folyadékká bomlasztott halmazállapotomban is hiába töröm rajta a fejem. De hát mindek is ide magyarázat. Dramaturgiailag tekintve, én nyilván jelentéktelen mellékszereplő vagyok csak, akinek nincs áttekintése az egészről, gondolom. No, leért velem a lift. (A lifthez megy.) Förtelem, de úgy érzem magam, mintha az általam kiadott irodalom kelne életre.
Teljes fény. Jack belép a liftbe, kivesz egy ernyőt meg egy aktatáskát, majd kilép a liftből. Néhány lépést előreóvakodik a helyiségben.
JACK
Jack.
DOC
Doc.
JACK
Egy ismeretlen telefonáló pontosan nyolcra rendelt ide.
DOC
Pontos.
JACK
Remélem, jó helyen járok.
DOC
Nem téved.
A liftajtó bezárul.
JACK
(körülnéz) Rémes.
DOC
Sivár?
JACK
Mint a századfordulótól mindmáig alkotó legszenzibilisebb költők kiadója, másféle helyiségekhez vagyok szokva.
DOC
Nem olvasok költőket.
JACK
Látom: képregényújságot olvas. (Visszamegy a lifthez)
DOC
Bizalmatlan?
JACK
Az ilyen személyek, mint ön, nem éppen bizalomgerjesztőek.
DOC
Emberismerete, az van.
JACK
Nyilván nem szokott felállni, ha vendége érkezik.
DOC
Az attól függ.
JACK
A Vegyi Művekről van szó.
DOC
No lám, és én még azt reméltem, hogy néhány költőt akar eltétetni láb alól.
JACK
Igazgatótanácsi tag vagyok.
DOC
Ami egy szépirodalmi kiadót korántsem elégít ki.
JACK
A teljes igazgatótanács nevében beszélek.
DOC
Beszéljen.
JACK
Az igazgatótanács elnöke az egyetlen, aki erről az ügyről nem tud.
DOC
Folytassa.
JACK
A Vegyi Művek talán még az ön szemében is fogalom.
DOC
Ott dolgoztam.
JACK
Nem emlékszem magára.
DOC
Rám senki sem emlékszik.
JACK
Tízezrek dolgoznak nálunk.
DOC
Én már hét éve nem dolgozom maguknál.
JACK
(mosolyog) A gazdasági válság áldozata?
DOC
Az egyik kutatási részlegük vezetője voltam.
JACK
(örvendőn) A gazdaságilag nem nyereséges kutatási területekről kíméletlenül elbocsátottuk a tudósokat.
DOC
Kíméletlenül el lettem bocsátva.
JACK
(nevet) A végzet.
DOC
Ugyanakkor felemelték a propagandaosztály költségvetését.
JACK
(sugárzó arccal) Üzleti érdek.
DOC
Térjünk a tárgyra.
JACK
Kaptam egy írásbeli ajánlatot.
DOC
És, úgy látom, érdekli.
JACK
Bizonyos feltételekkel.
DOC
Kit akar kiküszöbölni?
JACK
A Vegyi Művek tulajdonosát. Az igazgatótanács elnökét.
DOC
Az öreg Nicket?
JACK
Az öreg Nick meghalt. A mostohafiáról beszélek.
DOC
És miért foglalkozzunk a mostohafiúval?
JACK
(goromba lesz) Magának az a dolga, hogy átvegye a megrendelést, és nem az, hogy kérdéseket tegyen föl.
DOC
(dühbe gurul) Az én dolgom, hogy lebonyolítsam az üzletet, a magáé, hogy válaszoljon.
JACK
Szemérmetlen.
DOC
(nevet) Én? Nem én vagyok a megrendelő.
JACK
Nick öccse vagyok.
DOC
Na és?
JACK
(emelkedett hangon) A Vegyi Műveket apám alapította. Nem tűrhetem, hogy olyan ember kezébe kerüljön, akinek tisztázatlan a származása.
DOC
Azért próbálja csak tisztázni.
JACK
Züllött apa, aki eltűnt valahol a szennycsatornákban, az anyja egy kurva, aki befeküdt a vén Nick ágyába, és most végrendeletileg a fiú lett a főrészvényes, az igazgatótanács elnöke és a leggazdagabb ember az országban.
DOC
A világ legszabadabb országában.
JACK
Ennek a skandalumnak véget kell vetnem.
DOC
Ne várja tőlem, hogy osztozzam a felháborodásában.
JACK
Engem nem a felháborodása érdekel, hanem a vállalata. Már-már mesés a hírnevük.
DOC
Főleg az áraink.
JACK
Mellékes.
DOC
Remélem.
JACK
Essünk át ezen a bagatell ügyön. Vár a sofőröm.
DOC
Az ajánlata?
JACK
Százezer.
DOC
Egymillió.
JACK
(felháborodva) Na de kérem, legyen egy kissé szerényebb.
DOC
A vevőhöz szabom az áraimat. (Vigyorog.)
JACK
A konkurencia ötvenezerrel is beéri.
DOC
A konkurencia. Ha még holnap is létezik.
JACK
Kést szegez a torkomnak?
DOC
A maga naivitása még a mi vállalatunknál is mesésebb.
JACK
Életemben először folytatok ilyen tárgyalást.
DOC
Jó Isten, akkor hogyan tárgyalhat maga a költőivel?
JACK
Össze kell hívnom az igazgatótanácsot.
DOC
Hívja csak.
Jack belép a liftbe.
JACK
Hogy aztán belemennek-e, kérdéses.
DOC
(újra képregényújságot olvasva) Belemennek. A Vegyi Művekről van szó, nem irodalomról.
Jack a liftben el. A háttérben felbukkan Bill, kék farmeröltönyt visel.
BILL
Apa.
DOC
(meghökkenten megfordul) Bill.
BILL
Képregényújság.
DOC
Ez van.
BILL
Már mindenütt kerestelek.
DOC
Eltűntem. (Felül.)
JACK
Hosszú évek óta.
DOC
Megy az idő.
BILL
Már azt hittem, hogy...
DOC
Nem, nem, megvagyok.
Zubogás.
BILL
Egy hulla megy le?
DOC
Most ezt csinálom.
BILL
Megnézhetem?
DOC
Nézd csak.
Bill a hűtőkamrába megy.
BILL
Tökéletes munka.
DOC
Nem vagyok kontár.
BILL
Kifizetődik ez?
DOC
Megjárja.
Bill kijön a hűtőkamrából.
BILL
Hát, nyilván.
DOC
Hogyan surrantál be ide?
BILL
Nem surrantam, engem iderendeltek! Csak mikor egy órája lejöttem, nem volt itt senki.
DOC
Biztos épp a hűtőkamrát takarítottam.
BILL
Gondtalanul élsz idelent.
DOC
Megvannak a kapcsolataink. (Szemügyre veszi Billt.) Egyetem?
BILL
Szociológia.
DOC
Divat.
BILL
Előtte biológiára jártam.
DOC
A biológia ma már nem férfiaknak való tudomány.
BILL
White asszisztense voltam.
DOC
(felnevet) A tanítványomé. (Hátramegy, whiskyt hoz.)
BILL
Nagyon fájlalta, hogy átmentél az iparba.
DOC
Neki is abba kéne hagynia a biológiát.
BILL
Nagy tudós voltál. Doc Jutottam valamennyire az aminosavakkal.
BILL
Fontos felismeréseket köszönhetünk neked az életre vonatkozóan.
DOC
Az én legfontosabb felismerésem az életre vonatkozóan az, hogy gazdasági krízis idején kíméletlenül az utcára löknek. (Iszik.) Eléggé meglepő ez a viszontlátás.
BILL
Eléggé.
DOC
Másvalakit vártam.
BILL
Én is.
DOC
Az ország leggazdagabb emberét. (Iszik.) Ne álltassuk magunkat. Jól tudod, kinek dolgozom. Mulatságos volt, hogy láthattalak. Én véletlenül az apád vagyok, te véletlenül a fiam vagy, egyéb mondanivalónk egymás számára nincsen. Ég veled, Bill. A Vegyi Művek örököse küldjön valaki alkalmasabb tárgyalópartnert.
BILL
(higgadtan nézi az apját) Én vagyok a Vegyi Művek örököse.
Doc hallgat.
BILL
Az öreg Nick elvette az anyámat. Két éve.
Doc iszik.
BILL
Egyik remek ágyból a másikba hemperedett.
DOC
(felnevet) Ez aztán a karrier! (Iszik.) Miközben én odajutottam, hogy hullákat bomlasztok fel, az eredeti alkotóelemeikre. Hát ez is egy karrier.
BILL
(szenvtelenül) Az öreg Nick a magánrepülőgépével három hete nekiütközött egy sziklafalnak. Az anyám is a gépen volt.
DOC
Őszinte részvétem.
BILL
Az év balesete.
DOC
Már réges-rég fogalmam sincs róla, hogy mi történik odafent. Térjünk rá az üzletre. (hátrahajítja a poharát)
BILL
Térjünk.
DOC
Te kihallgattad az előbbi tárgyalást?
BILL
Ki.
DOC
Egymilliót kínálnak a fejedért.
BILL
Mindig is sejtettem, hogy mostohanagybátyám nem csupán szépirodalommal foglalkozik.
Doc meghökken, Billhez lép, sötét pillantással méregeti.
DOC
Kiállítasz egy csekket kétmillióról és eltűnsz.
BILL
Jack meggyilkolásáért egy vasat sem adok.
DOC
Könnyelműség.
BILL
Viszont tízmilliót ajánlok...
DOC
Vicces.
BILL
...az államelnök megöléséért.
Csend.
DOC
Gyilkos tréfa.
BILL
Halálkomoly.
DOC
Bill, nekem van humorom, de figyelmeztetlek, hogy a Vállalatnak nincs.
BILL
Én nem tréfálok. Ami pedig az államelnök hulláját illeti, azt természetesen nem neked kell majd felbomlasztanod, nem akarom a népet megfosztani az állami dísztemetés örömétől.
DOC
Tűnj el.
BILL
Én tartom az ajánlatomat.
DOC
Kétmillió Jack megöléséért, és kotródj innen!
BILL
Te vagy az üzletkötőjük.
DOC
Ezt az üzletet nem kötöm meg.
BILL
Megkötöd.
DOC
Ekkora marhaságba nem megyek bele.
BILL
Cop adta meg a címedet.
Doc hallgat.
BILL
Ha te nem, akkor őhozzá kell fordulnom.
Doc hallgat.
BILL
Rendkívül hálás vagyok a rendőrfőnöknek. Ő hívta fel a figyelmemet a Vállalat létezésére, és ezzel rávezetett, hogyan használjam fel értelmesen ezt a lehetőséget.
DOC
(gondolkozás után) Miért akarod meggyilkoltatni az elnököt?
BILL
Én az anarchizmus mindeddig legradikálisabb irányvonalát képviselem.
DOC
Ez időközben már feltűnt nekem.
BILL
A represszív tendenciák...
DOC
Igen, ez manapság a gyilkosok tolvajnyelve.
BILL
Tárgyaljunk üzleti nyelven. Évente tízmillió, és a Vállalat évente megöl egy államelnököt.
DOC
Tartós jellegű megbízatás?
BILL
Csakis így lehet tartósan megbénítani az országot.
DOC
Költséges.
BILL
A levegőbe röpítem a világot, és a Vegyi Művekből származó mamutnyereséget használom fel puskapornak.
DOC
Forradalmat az ember nem vásárol, hanem csinál.
BILL
Csinálom én, a ti segítségetekkel. Nem az őskorban, hanem a fejlett technika korában élünk. Ha valakinek autóra van szüksége, nem saját kezűleg kell előállítania. Megveheti. Ha valakinek gyilkosságra van szüksége, nem kell saját kezűleg ölnie. Megrendelheti. Veszek tőletek gyilkosságot.
Doc hallgat.
BILL
Részes vagy a boltban?
DOC
Húsz százalékkal.
BILL
Nahát akkor.
DOC
Nem egyedül döntök.
BILL
A Vállalat üzletet kínált nekem, én mégjobb üzletet kínálok a Vállalatnak.
DOC
Jack elfogadható ajánlatot tett.
BILL
Tízmilliót az ember nem hajít ki az ablakon.
DOC
Bill, utoljára mondom: kétmillió Jack megöléséért és ég veled. (megnyomja a lift hívógombját)
BILL
Az ország leggazdagabb embere vagyok. Ti rám vagytok utalva, én pedig rátok. Különben nektek ugrik a nagy üzlet, nekem meg ugrik a politikám.
DOC
Beszélek a Vállalattal.
BILL
Na látod.
DOC
Majd értesítünk.
BILL
Mikor?
DOC
Hamarosan.
BILL
Kezdesz észhez térni.
DOC
Az életedet teszed föl erre a játékra.
BILL
Mindent fölteszek erre a játékra.
DOC
Ez a te magánanarchiád tiszta őrültség.
BILL
Te nem számolsz a mi társadalmunk mérhetetlen sebezhetőségével. Az én millióimmal nem kell pártot alapítani. Az én millióimmal csupán a te tudományos ismereteidet kell felhasználni.
DOC
A tudománynak semmi köze a politikához.
BILL
Talán mégis. Ha valaki egy bizonyos metánból, vízgőzből, ammóniákból és hidrogénből álló keveréket elektromos kisülésnek tesz ki, akkor aminosavat nyer belőle, az élet alapanyagát. Ez a kísérleted tett híressé. Én megismétlem ugyanezt a kísérletet a politikában. A keverék a társadalmunk - az ammónium is, a metán is különlegesen bűzös gáz -, az elektromos szikra pedig a millióm, amivel én általatok cselekszem.
DOC
Miattam teszed ezt?
BILL
A te sorsod vezetett el a meggyőződésemhez.
DOC
Az én sorsom érdektelen.
BILL
Minden ember egy alapélményből indul ki.
DOC
Engem akarsz megbosszulni?
BILL
Tiszteld apádat és anyádat. Amikor téged a Vegyi Művektől elbocsátottak, gondolkodni kezdtem azon a társadalmi renden, amely előidézte ezt a gazdasági krízist, és amikor az anyám befeküdt az öreg Nick ágyába, azon kezdtem gondolkodni, hogyan lehet elpusztítani ezt a világot, amely téged elpusztított.
DOC
Bill.
BILL
Apa?
DOC
Én a Vállalat szolgálatába álltam. Miért? Mert tönkretett a társadalom? Mert meg akartam mutatni a világnak, hogy tönkretettek? Mert megvetettem magam? Gyűlöletből? Keserűségből? Nagy szavak. Talán csak puszta nemtörődömségből, mert már semmit sem láttam rossznak, de talán csak azért, hogy valamivel jobban éljek: öt emelettel a föld alatt. Te engem nem tudsz megbosszulni, mert én már rég bosszút álltam. Önmagamon. Valahogy úgy, mint egy megcsalt férj, aki bosszúból kiheréli magát.
Bill nem rendül meg.
BILL
Akkor is megbosszullak.
DOC
(dühöngve) Hagyj engem békén a bosszúddal.
Csend.
BILL
Milyen csönd lett.
DOC
Nincs több mondanivalóm.
BILL
Víz csöpörög valahonnan.
DOC
A folyóból szivárog.
BILL
De ami odafenn történik már nem szivárog le hozzád. A világ már nem érdekel. Csak a halottjait szállítja még neked, meg a képregényújságjait. Nem én pusztítom a világot, a világ pusztítja el önmagát. Én csak besegítek. (Belép a liftbe.) Tízmillió. Évente.
A lift bezárul és fölfelé indul.

MÁSODIK RÉSZ
A színpad közepén Boss áll. Sötét ruhát visel, egyik kezében kalapja, a másikban egy szál piros rózsa. A lift érkezik. Kétkerekű targoncán Sam nagy hajóbőröndöt gördít be.
SAM
Hová, Boss?
BOSS
Ide, Sam.
SAM
Értem, Boss.
BOSS
A Cadillacben várj meg, Sam.
Sam el. A lift fölfelé száll. Boss a hajóbőrönddel egyedül marad.
BOSS
Ez a láda Ann holttestét rejti, a kislányét, akit ékszerekkel, bundával, sportkocsival, a Nemzeti Galériából lopott Rembrandttal ajándékoztam meg. (Leül a hajóbőröndre.) Nem áltatom magam. Jól tudom, vegyes érzelmeket keltek. Mint szabad vállalkozó, rokonszenvüket élvezem, de vállalatom tevékenységétől undorodnak, holott a többi üzleti vállalkozó csak látszólag nem ennyire szélsőséges, az üzlet világa elvszerűen radikális világ. A gyönge bukik, az erős fölemelkedik, és hogy ez legális vagy illegális eszközökkel történik-e, kizárólag a körülményektől függ, nem fontos, hogy anyámnak, apámnak még a nevét sem ismerem, mellékes, hogy hétéves koromban megszöktem az árvaházból, semmi jelentősége annak, hogy kilencéves koromban bandavezér lettem, érdektelen, hogy tizenkilenc évesen a Tommey’s bárban agyonlőttem a Dagi Félszeműt: más körülmények közt tábornok, kardinális, politikus vagy nagyiparos lettem volna. Nem a körülmények számítanak, csakis a jellem: számolni, kormányozni, gyilkolni, szeretni, boldog családi életet élni - mindehhez ugyanaz a jellemerő szükséges. (Leül a rivaldára. Előveszi a tárcáját, meghatottan felmutat egy fényképet.) A családom. Feleségem, Perpetua, tavasszal ünnepeltük az ezüstlakodalmunkat, Angela leányom, huszonnégy éves, Priska leányom, huszonhárom éves, Sofia leányom, huszonkettő, Regina leányom, huszonegy, ez az édes kis pofácska pedig Loretta leányom, húszéves. (Elteszi tárcáját. Hátat fordít a közönségnek, áhítatosan a hajóbőröndre helyezi a rózsát.) Ilyen háttérrel kell megérteniük Ann halálát. Taktikai okokból öltem meg; hiszen különben nagyon is kedveltem őt. Nem azért kellett meghalnia, mert lefeküdt Dockal, ezt csak félelmében tette, úgy félt tőlem, hogy az már nevetésre ingerelt, még azt se csodálnám, ha bebeszélte volna magának, hogy Kittyt, az elődjét eltettem láb alól, Kittyt, aki már réges-rég egy jól menő bordélyt igazgat a Nyugati Parton, és így Ann még azt a hihetetlen dolgot is meg tudta tenni, hogy megcsalt, és még csak nem is sejtette, hogy a saját alkalmazottammal csal meg. Mulatságos. Egyenesen röhejes. (Kalapját a hajóbőröndre, a rózsa fölé helyezi.) Hogy Doc nem jött rá, kivel bújik ágyba, az aztán a másik kérdés: de hát létezett-e valaha is olyan entellektüel, aki ismeri a világot? Épp ezért olyan hasznavehetőek! És Doc, az ő nekrodializátorával - Isten látja lelkem! - igazán hasznavehető, ami csak még eggyel több ok lett volna arra, hogy ne vegyem zokon tőle az Ann-nel folytatott viszonyát, ellenkezőleg, áldásomat adtam volna rájuk, nem vagyok én egy pitiáner, csakhogy akkor színre lépett Cop, ez a Cop, akivel én valahol már találkoztam egyszer, Cop, akit nem tudok magam alá gyűrni, aki húsz százalékot csikart ki Doc részére, és így aztán cselekednem kellett, Dochoz csakis Ann révén, Cophoz csakis Doc révén lehet hozzáférkőzni, Doc egyetlen sebezhető pontja pedig Ann volt. Mert rossz lelkiismerettel él. Mint minden entellektüel. Az entellektüel mindjárt kétszeres igényt jelent be a világra: kell neki a világ úgy, amilyen, és úgy is, amilyennek lennie kellene. Élni abból él, hogy a világ olyan, amilyen, amilyennek pedig lennie kellene, az szolgál neki mércéül, hogy elítélje azt a világot, amelyből él, és abban találja meg a felmentését, hogy bűnösnek érzi magát - ismerem én a nagy sunyiságot: a hatalmi harcra ez a csürhe alkalmatlan. Csak a bűntudatában kéjeleg. Felelősnek érzi magát még a világ teremtéséért is, de bűntudata nem igazi ám, csak képzelt, csak luxus, csak arra való, hogy a tettek elől elbújjon. (Lehúzza mindkét cipőjét.) A derék Doc! Ann halálában bűnösnek érzi majd magát, velem szembeszegülni a bosszúmtól való félelmében nem mer, így Cop mellől átáll majd énhozzám, miközben egyre rosszabb lelkiismerettel szentté avatja önmagát. Jön a lift.
A liftből Doc száll ki, élelmiszert, egy üveg pezsgőt, egy szál piros rózsát hoz. Az élelmiszert meg a virágot a hajóbőröndre rakja.
DOC
‘stét, Boss.
BOSS
‘stét, Doc. Magára sem ismerek. Csak nem odafönt járt?
DOC
Másodszor annyi év alatt. (A pezsgőt a hűtőkamrába viszi, onnan felelget Bossnak.)
BOSS
És először minek?
DOC
Akkor ismerkedtem meg a barátnőmmel.
BOSS
És most?
DOC
Most meg a barátnőm jön le hozzám. Örökre.
BOSS
Mikor jön?
DOC
Tíz után.
BOSS
Elfelejti Doc, hogy járt maga még egyszer odafent. Amikor Cop az irodájába hívatta.
Doc kilép a hűtőkamrából.
BOSS
(felveszi Doc rózsáját) Szép rózsa. Ki az, aki elől a maga barátnőjének bujkálnia kell?
DOC
Fogalmam sincs.
BOSS
A barátnőjének csak a nevét kell megmondania, és a pasi ki van nyiffantva.
DOC
De ő nem mondja meg.
BOSS
Ez az átkozott női titkolózás. (A bőröndöt bámulja.)
Doc üres whyskisüvegbe állítja a rózsát, hoz egy ládát, és fehér asztalkendővel letakarja.
BOSS
És az én kislányomhoz akarja vinni a barátnőjét?
DOC
Ott biztonságban lenne.
BOSS
Ha gondolja.
DOC
Ki gyanítaná, hogy a nagy Boss barátnőjénél rejtőzködik?
BOSS
Joe és Al majd odavezetik a barátnőjét.
DOC
Rendes emberek?
BOSS
Osztályon felüli fiúk.
DOC
Holnap.
BOSS
Persze, holnap.
DOC
Előtte szeretnék vele megreggelizni még a Tommey’s bárban.
BOSS
Barátocskám, ha így folytatja, még elzüllik nekem.
DOC
(észreveszi a másik rózsát) Még egy rózsa?
BOSS
Én is hoztam egyet a barátnőjének.
DOC
Nem nagyon szeretem a figyelmességeit.
BOSS
Nekem is van szívem.
DOC
Ne szálljon rá a barátnőmre.
BOSS
No de gondoljon a pumpámra.
DOC
Össze akarunk házasodni.
BOSS
Mikor?
DOC
Majd.
BOSS
Ember, én óva intettem magát a szerelemtől.
DOC
Ez az én dolgom.
BOSS
Csak mondtam.
DOC
Húsz százalékom van. Amint összejön valami pénz, új életet kezdek.
BOSS
Aki hullákat bomlaszt föl, az nem kezd új életet.
DOC
Kiszállok a boltból.
BOSS
Vannak boltok, amelyekből nem lehet kiszállni.
DOC
Ez fenyegetés?
BOSS
Csak megállapítás.
DOC
(a hajóbőröndhöz lép) Újabb áru?
BOSS
Nem nagy ügy.
DOC
Ki az?
BOSS
Magánjellegű dolog.
DOC
Jó.
Doc a második rózsát is az első mellé rakja az üvegbe, a hevenyészett asztalt két személyre megteríti, és gyertyát is állít rá, majd kirakja az élelmet, sonkát gyöngyhagymát, kaviárt, zsemléket stb.
BOSS
Doc. Tudom, hogy későre jár. Maga bevásárolt, és most várja a kislányt. De szakítson számomra egy negyedórát. Az üzletünk kezd gigantikus méreteket ölteni.
DOC
Hál’ Istennek.
BOSS
Nem tudom.
DOC
Mi a kifogása?
BOSS
Cop.
DOC
Az évszázad üzletét szerezte meg nekünk.
BOSS
Nem nekünk, önmagának.
DOC
De mi is benne vagyunk.
BOSS
Nem szeretem a korrupt rendőröket.
DOC
A rendőrség mindig is korrupt volt.
BOSS
De nem ilyen mértékben. Szót sem szólok, ha Cop elkér két vagy három százalékot, no de mindjárt ötvenet! Óvatosan információkat juttattam el az államügyészhez, hogy Copot lepénzelték. A kisujját sem mozdította.
DOC
Cop talán lepénzelte.
BOSS
Az államügyészt? Így nem beszél egy hazafi.
COP
Én nem vagyok hazafi.
BOSS
Az államügyész nem megvesztegethető.
DOC
Mindenki megvesztegethető.
BOSS
Azt én tudom. Maga egy hazátlan bitang, az édes anyaföldre maga fütyül, és nem sül ki a képe ilyen gyanúsításokat hangoztatni.
DOC
Bűnözni nem romantikus.
BOSS
A hivatás étoszáról maga bizonyára még csak nem is hallott.
DOC
A maga köreiben biztos, hogy nem.
BOSS
Üzlettársak vagyunk, ezt éppen maga mondta. Akkor viszont tartsa magát az üzleti elveinkhez.
DOC
Melyek azok?
BOSS
Először: tisztes, polgári árak. Jacktől maga egymilliót kért. Ez irreális ár egy magánszemély kiküszöböléséért. Ilyen árak mellett a konkurencia egy éven belül úgy elszaporodik, hogy már nem bírjuk majd sakkban tartani. Másodszor: politika kizárva. Állandóan azt sulykolom a fiúkba: képviselő, szenátor - tabu, hát még az Elnök! Az Elnök szimbólum, amelyhez én nem nyúlok. A Vegyi Művek örököse, jó, még elmegy, de az államelnök meggyilkolását meg fogom akadályozni. Különben szétmarcangolnak bennünket a politikusok.
DOC
Már eldöntöttük a kérdést.
BOSS
Döntöttük?
DOC
Cop meg én.
BOSS
(gyanakodva) Maga találkozott Coppal?
DOC
Ma délután.
BOSS
És nekem még telefonon sem sikerült elérnem őt.
DOC
Ő keresett föl engem.
BOSS
A hátam mögött.
DOC
Az államelnök elleni merénylet el van határozva.
BOSS
Anélkül, hogy engem megkérdeztek volna.
DOC
A többség dönt.
BOSS
Bár megmaradtam volna a kuplerájaimnál, a játékbarlangjaimnál vagy legalább a kábítószernél. De ebben az ügyben még nem hangzott el az utolsó szó. A Vegyi Művek örököse egy közveszélyes műkedvelő. Aki manapság el akarja távolítani az államelnököt, annak csak egy távcsöves puskával rendelkező mesterlövészt kell szerződtetnie egy marék bankjegyért, nem pedig tízmilliót kihajítani az ablakon, hát még egy olyan feddhetetlen hírű vállalathoz fordulni vele, mint a miénk. (Egy kulcsot hajít oda Docnak.) Lásson munkához.
DOC
(meghökkenten) Most?
BOSS
Most.
DOC
De a barátnőm...
BOSS
Nincs “de”.
DOC
Jó. (Felveszi a munkaöltözékét. A hajóbőröndhöz lép.)
BOSS
Szép?
DOC
Kicsoda?
BOSS
A kislány. A magáé.
DOC
Nagyon szép. (Becipeli a hajóbőröndöt a hűtőkamrába.)
BOSS
Az a kislány is szép volt.
DOC
Melyik kislány?
BOSS
Az enyém.
DOC
Volt?
BOSS
Készítse elő a hűtőkamrában, és bomlassza fel őt az eredeti alkotóelemeire.
Doc a hajóbőrönddel eltűnik a hűtőkamra mélyén, az ajtó nyitva marad.
BOSS
És én még olyan voltam hozzá, mint apa a gyermekéhez. (Az “asztalhoz” csoszog, leül, meggyújtja a gyertyát.) Doc! (Lábait fölrakja az “asztalra”.) A sonkát én is mindig Busonitól hozatom.
A hűtőkamrából kihallatszik, hogy Doc felnyitja a bőröndöt.
BOSS
Végezze a dolgát a lánnyal.
A hűtőkamrából semmi nesz sem hallatszik.
BOSS
(a gyertyára mered) Siessen, Doc, gondolhatja, hogy mennyire nem könnyű most nekem, és sajnálom, de az én kislányom már nem tudja vendégül látni a lakásán a maga kislányát. Busoni, klasszis. (Eszik.) Megfulladt. Rálöktem az ágyra, aztán fogtam egy párnát. (Eszik.) Gyöngyhagyma. (Szerteszét hajigálja a gyöngyhagymát, a hát mögé, a heverőre, mindenhová.) Féltékenységből. És közben olyan érzésem támadt, Doc, hogy a kislány mindvégig hű maradt hozzám, hogy az egész - ért engem, Doc -, hogy az egész história csak az én fejemben, Doc, csakis a fejemben - hiába, öregszem, a lötyögő pumpa, a dagadt lábaim, és örökké azok a képek a koponyámban, Doc, képek meg képzetek, hogy a kislány esetleg valaki mással - teljesen csupaszon - látom őket meztelenül hemperegni, Doc, meztelenül egy heverőn, valami olyanon, mint az ottan. Már rég a pokolra kellett volna küldenem. Az első gyanús jelnél. - Ha legalább azt tudnám - ma sem örült nekem, amikor az este fölmentem hozzá - a legutóbbi időkben sosem örült nekem - már régóta szimatolok én valamit - a múlt február óta - befeküdtem mellé az ágyba, tettem magam, hogy bevettem az altatómat. - Hetek óta figyelem már, fekszem, fekszem mellette az ágyban - hát egyszerre csak kapja magát, felkel, összecsomagolja a bőröndöt, meg akar lépni, le akar lécelni, az ékszerekkel, a bundával meg a Rembrandttal, amit tőlem kapott, felszívódni a levegőben - még csak nem is védekezett. (Feláll.) Micsoda olajbogyók. (Eszik.) Ha legalább azt tudnám, ki az a fickó, akihez el akart iszkolni, és akivel lefeküdt, újra meg újra lefeküdt vele. (Lábával odább tolja a csomag cigarettát, amit Ann hagyott a földön.) Ő is ezt a cigarettát szívta. De talán az a fickó valójában nem is létezik.
(Bekapcsolja a lemezjátszót, Vivaldi, Nyár, Allegro non molto, a hűtőkamrához lép.)
BOSS
Hogy tetszik a kislány? (Bekiabál.) Ann-nek hívták.
Semmi válasz.
BOSS
Hát igen, talán nem a maga zsánere. Pláne így, hullának. (Visszamegy az “asztalhoz”.) Még rákot is felhajtott. (Az “asztalra” szórja a rákot.) Ha legalább megmozdult volna a kislány, elvégre az ember nem hagyja csak úgy megfojtani magát, és tulajdonképpen én nem is akartam, csak éppen...
Doc kilép a hűtőkamrából. Boss Docra mered.
BOSS
Érdekes, de most már féltékeny sem vagyok.
DOC
Halott.
BOSS
A szardellás szendvics a kedvencem. (Eszik.) Ha ezt a kislányt megnézi, amint úgy fekszik, és elképzeli, milyen lehetett élőben, akkor ugye megérti, hogy féltékeny voltam rá?
DOC
(lassan, automatikusan beszél, mintha álmában beszélne) Még huszonöt éves sem lehetett.
BOSS
Ez nem válasz.
DOC
Szép.
BOSS
Ezt én is tudom.
DOC
A legszebb nő, akit életemben láttam.
BOSS
Ezt is tudom.
DOC
Nem lett volna szabad megölnie.
BOSS
De megöltem.
Doc leállítja a lemezjátszót.
DOC
Boss.
BOSS
Doc?
DOC
Én...
BOSS
Igen?
DOC
Semmi.
BOSS
Hát ha semmi, semmi. Azért alkalmaztam, hogy hullákat bomlasszon föl, nem azért, hogy pszichológiaórákat adjon nekem. Végül is csak egy kurva volt.
Doc a munkaöltözékében, kesztyűsen az “asztalhoz” ül, és pedánsan, mereven étkezni kezd.
DOC
Nem ismertem.
BOSS
Tudom, hogy nem ismerte.
DOC
Már nem kell a lakása.
BOSS
Azt hittem pedig, hogy veszélyben forog a barátnője.
DOC
Biztosan eltúlozta.
BOSS
De hát fél.
DOC
Már nem.
BOSS
Ahogy gondolja.
DOC
Máshol szállásolom el őt.
BOSS
Maga tudja. Gondolom, szeretne boldog lenni a kislányával, nem? (Aggódva.) Ember, maga holtsápadt. Megesik magán a szívem. (Dockal szemben leül, gorombán megdobálja őt a két rózsa szirmaival, majd nekilát a kaviárnak.) Mint érző lelkű embert, bizonyára megviselte a kislány halála. Úgy meg van rendülve, mintha a maga szeretője lett volna, pedig hát ugye nem is ismerte. Az a baj magával, Doc, hogy nem üzletember. Úgy beszélek magával, mint apa a gyerekével. Kikészül, Doc, ha ezt így folytatja, az élet napról napra keményebb, a hatalmi harc egyre förtelmesebb, most már vadállatok léptek a porondra. Van egy ajánlatom, Doc: a maga részesedése húsz százalék a Vállalatnál, mármost átengedi nekem a húsz százalékát, én adok magának havi ötezret, leveszek a nyakáról minden gondot, maga pedig teljes erejével az idelenti csendes munkájára koncentrálhat. Mit szól hozzá? Nem vagyok nagyvonalú? (lenyalja ujjait) Príma kaviár. (felhúzza cipőit)
DOC
Elfogadom az ajánlatát, az államelnök halála ellenében.
BOSS
De hát miért? Mit vétett magának az a jóember?
DOC
A Vállalatnál való együttműködésemnek értelmet kell nyernie.
BOSS
Különös válasz, jellemző válasz.
DOC
Ez a feltételem.
BOSS
Magától értetődik, Doc, természetesen. Ha Cop is így akarja, kész vagyok tízmillióért lelövetni az Elnököt. A maguk kedvéért. Nehéz szívvel, gondolhatja. Hiszen ismeri a hazafias érzelmeimet. Végül is ott voltam Isigaki ostrománál. (A hűtőkamrába megy, majd visszatér Ann bundájával, amelyet zsákmányként vonszol maga után a földön.) Mint élelmezőtiszt. Köszönöm a hidegtálat. Remélem, nem a kislány elől faltuk fel. (Fölteszi kalapját.) Elmegyek Sammel piálni egyet. Mit gondol, ő is átállt Cophoz?
DOC
Lehet.
BOSS
A hajóbőröndért majd elküldök.
DOC
Kérem.
BOSS
Kíváncsi vagyok, hogy időközben milyen friss csibehús érkezett a Tommey’s bárba. Ne lógassa az orrát, Doc. A nő csak nő. És az enyémet bomlassza fel szépen! Tíz múlt. Bármelyik pillanatban beállíthat a magáé. (Belép a liftbe.) Csak tudnám, hogy hol találkoztam én már Coppal - sosem fogok rájönni.
A lift fölfelé száll. Doc ülve marad a helyén, gépiesen sonkát vesz magának, eszik. Sötét. Fény Copra. Most először látni, hogy bal karja hiányzik, kezét vaskampó pótolja. Szétveri Doc szálláshelyét, az “asztalról” lesöpri az élelmet stb.
COP
Boss igazat mondott. Sosem jött rá, és amikor már a Cadillacben ringatózott, hogy a Tommey’s bárban két pofára faljon meg vedeljen, mint a régi szép időkben akkor sem tudta, hogy hol találkozott már velem, mégpedig nem is egyszer, hanem kétszer. Bal karomat meg a jobb lábamat ő lőtte szét - az ügyeletes sebésznek amputálnia kellett; mert több mint húsz éve Boss betört egy ékszerészhez, és az ifjú rendőr, aki az útját keresztezte, pont én voltam. Mellékes, hogy engem akkor nyomorékká lőtt, fő dolog, hogy itt kezdődött mindkettőnk karrierje. Ő az alvilág királyává nőtte ki magát, én meg rendőrfőnökké, egymás hátán kapaszkodtunk fölfelé, pontosabban az én sikertelenségem az ő sikerein ért a csúcsra. Mert bár azóta állandóan a nyomában vagyok, mesterkedésein átlátok, búvóhelyeit felderítem, tranzakcióit nyilvántartom, figyelem a kurváit, a stricijeit, informálódom a bandákhoz, a szindikátusokhoz fűződő kapcsolatairól, sőt én magam hergelem, uszítom rá őket, mindig kitalál valami ügyes trükköt, mielőtt lefülelhetném. A kapcsolatai, a népszerűsége, a hazafiassága, a pénze mindentől megóvja egyedül a hadirokkantsági alapítvány részére kétmilliót adományozott. Erre taktikát változtattam, és lassan cserbenhagyta őt a szerencséje, anélkül hogy észrevette volna. Rávette magát a kábítószerre, vártam, egyre elbizakodottabb lett, hagytam, csinálja, meghódította az egész piacot, én játszottam a gyanútlant; de amikor Mackel együtt a Vállalatot megalapította, ő, Boss volt a gyanútlan. Egy ember, akit megnyomorított, akit elfelejtett, akit még csak meg sem ismert, amikor viszontlátta - mert ennyire semmi volt neki, amit velem tett, hisz épp ez az őrület - egy életen át angyali türelemmel gyűjtögette a bizonyítékokat, hogy a bíróság elé állíthassa - de hogy micsoda óriási esztelenség volt az egész, micsoda mértéktelen időpocsékolás, micsoda gigantikus vakság vezetett - mire végül már ott tartottam, hogy Bosst meg a Vállalatot kiemelem az odújából, mint egy rakás visongó patkányt, addigra a közállapotok a fejembe verték - nem egyszerre, hanem - és ez még borzalmasabb - fokonként, a hivatal szolgálati útján - hogy én, a nyomorékká lőtt, rozoga zsaru, egyedül én vagyok itt a bűnös, akit majd elnyel a pokol, egyedül én, mégpedig abból az egyszerű okból, hogy egy olyan világban, amelyből az igazság kilopható, én váltig az igazságot kerestem, mintha az igazság nem mindenki dolga, hanem magántulajdon lenne. Hát akkor csináljunk itt végleg rendet.
A lift lefelé száll. Cop a hűtőkamrába megy, valami a cserepeire zúzódik szét. Cop újra előbukkan a hűtőkamrából, műkarja kampóján Ann estélyi ruhája, jobbjában egy üveg pezsgő, a heverőre veti magát. Doc kilép a liftből, egy üveg whiskyt hoz. Leül.
DOC
A Tommey’s bárból jövök.
COP
Mindjárt itt a reggel.
DOC
Boss már nem piál ott.
COP
Boss többé már nem piál ott.
A lift fölfelé száll.
DOC
Valamilyen szag van itt.
COP
Na és.
DOC
Valami bűzlik.
COP
Hadd bűzölögjön.
DOC
Hullabűz.
COP
Hullákon kívül itt semmi más nincs.
DOC
Nyitva a hűtőkamra.
COP
Szétvertem a hűtőberendezést.
Doc hallgat.
COP
Boss meztelen nője hever odabent a szerkentyűjében. Itt az estélyi ruhája. (Doc felé lengeti Ann estélyi ruháját.)
DOC
Utálom a korrupt zsarukat.
A lift lefelé száll.
COP
Énutánam még korruptabbak jönnek.
DOC
Szívódjon föl a lifttel.
COP
Találkozóm van magával meg Boss-szal.
DOC
Én nem tudok róla.
COP
Hát most tud.
Kinyílik a liftajtó, Sam begördíti Boss hajóbőröndjét.
SAM
Hová, Cop?
COP
Valahová, Sam. A hűtőberendezés készre ment.
SAM
Parancs, Cop.
Sam elgördíti valahová a hajóbőröndöt. Doc feláll.
DOC
Ez Boss hajóbőröndje.
COP
No látja, mégiscsak találkozónk van Boss-szal. Tűnj el!
SAM
Parancs, Cop. (Felmegy a lifttel.)
Doc kinyitja a hajóbőröndöt, belé mered.
DOC
Sam volt, aki...
COP
A Cadillacben.
DOC
Bossnak volt igaza.
COP
Nyilván.
DOC
Sam átállt magához.
COP
Már régóta ajánlkozik, hogy ő gazdaságosabban elvezetné a bandát.
DOC
Minden átmegy a maga kezébe.
COP
Az állam kezébe megy át minden. (Kézmozdulatot tesz.) Legyek. Egyszeriben. (A hajóbőröndre pillant.) A derék Boss. Talán még ő volt a legtisztességesebb. Sosem fogta fel, hogy a magángazdálkodás aranykora véget ért. Ezrivel hullanak most a hozzá hasonlóak. Nagyvadakra folyik a vadászat.
DOC
Ki gyilkolta meg Bosst?
COP
A harminc százalékkal talán még kiegyeztek volna. Habár még ezzel az aránnyal is túl hatalmas volt ő a Vállalatnak. Boss akkor írta alá a saját halálos ítéletét, amikor Magáról legombolta a részesedését. Most a Vállalat mindent önmagának akar.
DOC
Én beérem havi ötezerrel.
COP
Szerény.
DOC
Túl akarom élni.
COP
Hát a túlélést Bossnak is meg kellett volna fontolnia. (Újra lezárja a hajóbőröndöt.)
A liftajtó nyílik, Sam két elegáns diplomatabőröndöt cipel be.
SAM
Jack.
COP
Rakd le valahová.
SAM
Igenis, Cop. (A két bőröndöt lerakja a lift elé, a rivaldára)
Jim jön a liftből, Bill gyapjútakaróba göngyölt holttestével.
JIM
Hová tegyem, Cop?
COP
Rakd a hajóbőrönd elé.
JIM
Parancs, Cop.
Sam és Jim a hajóbőrönd elé rakják Bill holttestét.
JIM
Odafent várakozunk, Cop.
COP
Várakozzatok odafent.
SAM
Ha túl soká tart, akkor lejövünk.
COP
Akkor gyertek le.
Jim és Sam el a lifttel. Cop felhajtja a takarót Billről.
DOC
Bill.
COP
Az ország leggazdagabb embere.
Doc hallgat.
COP
Ismerte?
DOC
Csak tárgyaltam vele.
COP
Rokonszenves fiú.
DOC
Fantaszta.
COP
Nem tudom.
DOC
Gondoltam, a tízmilliós megbízatást csak elfogadja a Vállalat?
COP
El is fogadta.
DOC
Hiszen megállapodtunk.
COP
Meg.
DOC
Hát akkor nem lett volna szabad Billt...
COP
Nyilván mégiscsak szabad volt.
DOC
És az Elnök?
COP
Ettől függetlenül lelövik.
DOC
Jacket miért ölték meg?
COP
Taktikai okból.
DOC
És őket kettőjüket ki...
COP
Érdektelen.
DOC
Sam?
COP
Nem.
DOC
Jim?
COP
Én.
DOC
Miért?
COP
Ők végzik a tiszta munkát. Valakinek a piszkosat is el kell végeznie.
Doc rá akarja vetni magát Copra, Cop Doc arcába vágja Ann estélyi ruháját.
COP
Undorító, felhőkben jönnek a döglegyek. (Hessegeti a legyeket.) És valahonnan folyton csöpög a víz.
Doc hallgat.
COP
Tényleg nem ismerte a fiút, Doc?
DOC
Nem.
COP
Érdekes. (Docot figyelve.) Miközben beszélgettem vele, egyszerre az az érzésem támadt, hogy ez a fiú pontosan olyan, amilyen maga lehetett egykor. Sajátságos nem?
DOC
Véletlen.
COP
Tényleg? De hát egykor maga is csak hitt valamiben.
DOC
Tudós voltam, semmi más.
COP
Tudom, vegyész.
DOC
Feltaláltam egy mosóport.
COP
Vagy talán az életet kutatta.
DOC
Hogy jut az eszébe az ilyesmi?
COP
Csak úgy elképzeltem magamban. A fiú a világot akarta megváltoztatni.
DOC
És ezért megölte.
COP
Ezzel Billnek számolnia kellett.
DOC
Ártatlan volt.
COP
Azt hittem, nem ismerte.
DOC
A tárgyalásunk folyamán szerzett benyomásom.
COP
Az ő világnézetével az ember ne legyen ártatlan. Ni, patkány. (Űzőbe veszi.)
DOC
Mestermunka. A megrendelőt lelövi, és a tízmilliót bekaszírozza.
COP
Még csak nem is védekezett. A lakásán történt. Csak olyan csodálkozva nézett. Két üveg whiskyt ittam meg utána.
DOC
A Vállalat virágzik.
COP
Hála a maga segítségének.
DOC
nem én gyilkoltattam meg.
COP
(dühösen) Maga tárgyalt vele.
DOC
Én, de másról.
COP
Hajítsa oda az ország leggazdagabb embere, a volt főrészvényese meztelen szeretője mellé, vagy ki tudja, ki másnak volt még a szeretője.
DOC
Majd.
COP
Majd. Tudom. Magának semmi dolga ezzel. Magának kizárólag hullákkal van dolga. Bill engem egy másik fiúra emlékeztet.
DOC
Kíméljen meg az emlékeitől.
COP
(megáll Doc előtt) Az a fiú is huszonnégy éves volt. Egy metodista templom tetejéről távcsöves puskával lövöldözött iskolásgyerekekre. Tizennyolcat megölt. Én fegyvereztem le. Nem tanúsított semmilyen ellenállást. Azt hitte, valami derék dolgot cselekedett. Soha boldogabb fiatalembert nem láttam még.
DOC
Őrült.
COP
Az.
DOC
Mi köze ennek ahhoz?
COP
Mindkét fiú azt hitte, hogy igaza van. Ennél félelmetesebb hit nem létezik. (Elfordul Doctól.) Egy vallomással tartozom, Doc. Bill nem állított ki nekem csekket. Lelőttem, mielőtt kiállíthatta volna.
DOC
Ez mire volt jó?
COP
Hogy robbantsam a tízmilliós üzletet.
DOC
Jack megvesztegette magát?
COP
Jack halott.
DOC
Maga ölte meg.
COP
Igen, most egy kissé magamat is olyannak látom, mint az a távcsöves puskával lövöldöző fiú volt.
DOC
Maga mindkét üzletet robbantotta?
COP
Ez a világ kizárólag az óriási üzleti veszteségekre érzékeny még, különben semmi más meg nem rendítheti.
DOC
(kiáltva) De maga is részvényes!
Cop ördögi nevetésben tör ki.
COP
Én sosem voltam részvényes. (Kiissza az üveg pezsgőt, mintegy véletlenül meglöki a lemezjátszót, Vivaldi, Négy évszak, Tél, Largo.) Az államügyész a szemembe röhögött, amikor a maguk gyilkossági vállalkozását felderítettem, és az államügyésszel az egész közigazgatás beszállt az üzletbe.
DOC
Piát ide! (Whiskyt vedel.)
A nagy korrupció makámája következik, közben Cop a hajóbőröndre rakja előbb az egyik, majd a másik diplomatatáskát, a monológ végén a három bőröndön ül, bal műkezén még mindig Ann estélyi ruháját, jobbján pedig a pezsgősüveget tartva.
COP
Én tetten értem, kinyomoztam, az államügyészhez benyomultam, leszedtem őt az íróasztal lapjáról meg a titkárnője hasáról: most fogd meg, mondom neki, mert tetten értem, és ha ezt nem érted, még megéred, hogy ebben az országban többet fognak embert ölni, mint egy jó nagyot kefélni. Mire az államügyész higgadtan begombolja sliccét, ugyan fiam, mondja, mi ez a linkség? A tettenérés éretlenség, nem érteni kell a tette, hanem tenni - szálljunk be mindketten a Boss-bandába, az ára nálam, mert én vagyok az államapparátus, akkurátus: harminc százalék csak. Rajta, Cop, csak fürgén, ügyes légy és ne kicsinyes, szorozz és ossz, a maradékon pedig marakodhattok: te meg Boss. 
Erre úgy felháborodtam, hogy a polgármesterig meg sem álltam, és egyenesen a képébe vágtam: az államügyész nem megbízható, erőt vett rajta a korrupció! Ez nem elhanyagolható, mondta hanyagul a polgármester, de a korrupciót leküzdeni, édes fiam, nem kívülről, belülről kell: legyünk mind a hárman bandatagok, így a bűnnek határt szabok. Tizenöt százalék nem sok, mert humanista vagyok. Rajta. Cop, csak fürgén, ügyes légy és ne kicsinyes, szorozz és ossz, a maradékot pedig marakodhattok: te meg Boss.
Ilyen szégyent le nem nyelek. A kormányzónál jelentkezem. Elmesélem, hogy tiszta korrupció a tisztelt adminisztráció. A nagyúr nagyot hallgat, csak a likőrből kortyolgat. Édes fiam, mondja végre, az ámulatod ámulatba ejtő. Emberek volnánk, vagy mi a szösz, nem értem, hogy min hőbörögsz. Ha nem vesztegetsz, akkor vesztesz, és aki ezt nem tudja, ugorjon a kútba. Mind a négyen belépünk az organizációba. Jóakaratomért, igaz, jó árat is kérek, de jól is jártok, mert bennem közismert hazafit nyertetek, akiből még Elnök is lehet, és akit a cég harminc százalékért megvehet. Rajta, Cop, csak fürgén, ügyes légy és ne kicsinyes, szorozz és ossz, a maradékon pedig marakodhattok: te meg Boss.
Több se kell már nekem, elkeseredetten országunk legfőbb bírájához bevágódok, tegyen nekem igazságot. Drága fiam, rendőr légy és ne író, mondta erre a bíró, igazságról nem ábrándoznak, csak kontár tollnokok meg elvált asszonyok. Ami nincs, azt ne keresd, és a hangja olyan kenetes, mintha ő lenne a kegyes, mennyei Atyaisten, ne süldő légy, hanem: éljünk mind az öten a bandából, mint legfőbb bíró sokat érek, és mindössze huszonöt százalékot kérek. Rajta, Cop, te szegény, csak fürgén, ügyes légy és kicsinyes, szorozz és ossz, a maradékon pedig marakodhattok: te meg Boss.
DOC
Halálra röhögöm magam! (Ismét meghúzza a whiskysüveget, máris részeg.) Váratlanul felbukkan, megjátssza itt nekünk a vasöklű nagymenőt, a feje tetejére forgatja a Vállalatot, és mindezt miért: hogy rongyos havi pár ezerrel kielégítsék!
COP
Pénzzel engem nem lehet kielégíteni. Én nem ragaszkodom annyira a túléléshez, mint maga, Doc. Jim meg Sam odafönt várnak, vagy lejönnek értem, ha elhúzódik a tárgyalásunk. Ez lesz az én végkielégítésem. Sosem képzelegtem, de azt hittem, hogy hébe-hóba mégiscsak lehet némi igazságot tenni. Ott egy újabb patkány. (Felé hajítja az üveget.) Éppoly naiv voltam én is, mint ez a felnőtt kisfiú. Én is a magam egyéni, őrült magánháborúját vívtam. Egy életen át. Hiába? Nem tudom. Ha ma felderítesz egy bűntényt, téged semmisítenek meg, nem a bűnöst; és mert ebben a kutyakomédiában nem akartam részt venni, megöltem Jacket meg a fiút. Így hát igazságos dolog lesz, amit Sam meg Jim tesz velem, ha nyomorult egy igazságosság is, de hát manapság már ez is sok, másféle igazság többé nem létezik. Patkányok! Ott is egy! (Űzőbe veszi őket.) Egyszerre mindenütt patkányok futkosnak itt.
DOC
Most bújnak elő.
COP
És visonganak.
DOC
Mondja már!
COP
Itt is egy! Ott! Meg ott! (Üldözi az állatokat.)
DOC
Mert szétrombolta a hűtőberendezést. Ha magán állna, az egész világot szétrombolná.
COP
(Dockal szemben leül) Doc, én nem áltatom magam azzal, hogy tönkretettem a Vállalatot, sőt most fognak tódulni csak igazán a kuncsaftok. De egy rövid világpillanatra megálljt parancsoltam a szorgalmas üzletkötések végzetes cséphadarójának. Miért? mert végül is az embernek egy kicsit tisztelnie is kell önmagát, különben a helyzete túlságosan is méltatlan és, őszintén szólva, túlságosan is nevetséges lenne. De nem tudom, Doc, hogy ért-e engem, hiszen maga tudós, és elbújik a föld alá. Öt emelet mélyre. Két újabb patkány. Jó nagy, hízott patkányok.
DOC
(maradék whiskyjét Cop arcába löttyinti)  Piszkos csirkefogó.
COP
(feláll) Szóval mégiscsak ismerte a fiút.
DOC
(kiáltva) Nem.
COP
Meglátja, hogy a végén bejön majd az anarchizmusa. Ma minden bejön. (Széket kap fel, leül az előtér bal oldalán.) Mi ma a gyilkosság, Doc? Nemes bűncselekmény. És ez a neme s bűntény megdicsőítette ezt a áldozati bárányt itt, a társadalomnak pedig kezébe adta az ürügyet, hogy a gyilkosok társadalma legyen. Mintha civilizációnk létformája már réges-rég nem a bűnözés lenne. Az ő anarchizmusa zseniális hülyeség volt. Kapóra jött mindenkinek, akár a karácsonyi ajándék. Az államügyész, a polgármester, a kormányzó, a legfőbb bíró mind rajongtak  a fiúért. Együttműködött velük, az akarata ellenére. (Közönyösen.) Egyébként most az apját keresik.
DOC
Kinek az apját?
COP
Bill apját.
DOC
Minek?
COP
Mert most ő lett a Vegyi Művek örököse.
Doc hallgat.
COP
Az ország leggazdagabb embere.
Doc hallgat.
COP
Állítólag kallódik valahol. Lemerült a mélybe.
DOC
És ki keresi?
COP
A Vállalat.
DOC
Miért?
COP
Jack özvegye tízmilliót tűzött ki a fejére.
DOC
Nagy dolog.
COP
Akkor az özvegyé lenne az ország legnagyobb vagyona.
DOC
Semmi közöm hozzá.
COP
Nekem se.
DOC
Maga megbolondult.
COP
Nincs kizárva.
DOC
Erre mérget vehet.
COP
Nem kell méreg, golyót kapok. (Szivart dug a szájába.) Adjon tüzet.
Doc tüzet ad neki. Cop szivarozik.
COP
A szivar a fiútól való.
A lift lefelé száll.
COP
(átad Docnak egy tárcát) Fogja.
DOC
Mi ez?
COP
Bill tárcája, talál benne néhány bankjegyet meg az apja fényképét.
Doc hallgat.
COP
Látja, mégiscsak rájöttem a nevére.
DOC
Menjen most el.
COP
Fölösleges.
Jim és Sam lépnek ki a liftből. A lift újra felfelé indul.
SAM
Barátom, rajokban jönnek itt a legyek.
JIM
Átkozott dög. (Rúgásra lendíti a lábát.) A patkányok meg fölmásznak az ember nadrágjára.
COP
No, lejöttetek?
JIM
Dögmeleg van odafent.
COP
Ebben a városban mindig dögmeleg van.
JIM
Átejtett bennünket, Cop.
COP
Az bizony lehet.
JIM
Telefonált az államügyész.
SAM
A fiúk már együtt vannak odafent.
COP
Idelent maradok.
JIM
Akkor hátrafelé, Cop. (Cop pisztolytáskájából kiveszi Cop pisztolyát.)
COP
Fura, hogy az élet egyszerre csak értelmet nyer.
SAM
A hűtőkamrába, Cop.
JIM
Meg kell lennie, Cop.
COP
Hogyne, értem.
SAM
Akkor gyerünk.
JIM
Gyorsan megcsináljuk, Cop.
COP
(feláll, szivarozik) Hát akkor menjünk. (A hűtőkamrához lép, az ajtóban megáll.) Doc.
DOC
Cop?
COP
Aki meghal, az többé nem működik együtt senkivel. (Még egyet szippant a szivarjából.) Valószínűtlenül jó Havannákat szívott a fiú. (Eltapossa a szivart.)
Cop, Jim és Sam a hűtőkamrába el. Doc átkutatja Bill tárcáját, megtalálja fényképét. A hűtőkamrában lövés dörren. Doc széttépi a fényképet, a papírdarabkákat megeszi. Jim és Sam a hűtőkamrából kilépnek.
JIM
Kész.
SAM
(Bill holttestéhez lép) Úgy látom, a cipője pont jó lenne. (Lehúzza Bill holttestéről a cipőket.)
A lift lefelé száll.
SAM
Tartsad egy kicsit a lábát, Doc.
Doc tartja a hulla lábát.
SAM
(lehúzza a jobb cipőjét) Mindig kis lábon jártam. (Felveszi Bill jobb cipőjét.) Pont jó.
Jim Bill holttestéhez lép.
SAM
Első osztályú bőr. Elegáns.
JIM
Fasza nyakkendő. (Leveszi a hulláról a nyakkendőt.)
A liftből Joe és Al lép ki, rendőregyenruhában, ládákat cipelnek.
JIM
Tegyétek le az árut akárhová. A hűtőkamra még nem működik.
Joe és Al az előtérben egymásra halmozzák a ládákat.
SAM
(fel-alá járkál Bill cipőjében) Mintha rám öntötték volna.
JIM
Most tátod a szádat, Doc, hogy mennyi új áru jön, mi?
SAM
És nemcsak áruk. Hanem olyanok is, akik rontani akarták az árainkat.
JIM
Fasza mandzsettagombok. (Leszedi Bill hullájáról a mandzsettagombokat.) Türkiz.
SAM
Féldrágakő.
JIM
Fasza öltöny.
SAM
Osztályon felüli.
JIM
Selyem. Pont jó lesz a fiamnak. Még szerencse, hogy Cop fejlövéssel intézte el.
SAM
Cop mindennek ellenére osztályon felüli gyerek volt.
Lehúzzák Bill öltönyét.
SAM
Mit csinál a fiad?
JIM
Tanul.
SAM
Mit?
JIM
Orvosira jár.
SAM
Még egy doktor Schweitzer lesz belőle. Az én fiam fodrásznak tanul. Női. Mindig volt benne valami olyan művészi véna.
JIM
Tőled örökölte. Fasza ing.
SAM
Selyem az is.
JIM
Kicsit foltos lett.
SAM
Megy a mama mosógépébe.
Lehúzzák Billről az inget is. Joe és Al a lifttel fölfelé indulnak.
JIM
Ha még Bill apját is előkerítenénk, az lenne csak az igazi bolt.
SAM
Állítólag részegen csavarog valahol. A zoknikat is?
JIM
Mindent. Minőségi cuccok.
Sam lehúzza Bill alsónadrágját meg a zoknijait. Jim tűnődve szemléli Docot. Eközben Joe és Al állandóan újabb ládákat hoz.
JIM
Mondd, Doc, te tulajdonképpen vegyész voltál vagy biológus?
DOC
Vegyész.
JIM
Bill apjáról persze még csak nem is hallottál, mi?
DOC
Nem ismertem sem őt, sem Billt.
JIM
Na persze.
SAM
Kit ismerne ez?
JIM
Sejtelme sincs semmiről.
SAM
Tulajdonképpen mennyit is kapsz te, Doc?
DOC
Ötezret.
SAM
Hiszed te.
Sam és Jim összeverik Docot. Doc összeesik.
SAM
Nekem leadsz havi kétezret, értem? (Lehívja a liftet.)
Doc a földön csúszik-mászik. Jim rugdossa.
JIM
Nekem meg kétezerötöt.
Doc a földön kuporog.
SAM
És még mindig marad ötszázad a mocskos munkádért.
Jim körülnéz. Mindenütt halmokban állnak a ládák.
JIM
Mennyi dolga lesz ma.
SAM
Azért van itt.
JIM
Jó fej, jól jön nekünk.
Sam és Jim belépnek a liftbe.
SAM
Hát csak folytasd szépen, fiam, folytasd.
A lift fölfelé száll. Fény most már egyedül Docra, aki a földön vonszolja magát, fekve marad.

-oOo-